text:
Laamlaamaandi Ganaa fuɗɗii desstaade ko e teeminannde 9ɓiire caggal nde wonti e njiimaandi almuraabid en, e njiimaandi Soso en e joofirde njiimaandi laamlaamu Mali. Ko Kummbi Saaleh wonnoo laamorgo Ganaa.
Iwdi innde ndee
Ine wiyee ko ganndo koode biyeteeɗo Muhammad al Fasari (teem 7ɓiire) idii teskeede huutoriima helmere Ganaa ndee, ɗo wiyata “Ganaa, leydi kaŋŋe”. Al Bakri, e nder deftere mum Cifagol lelnde leydi winndere anndaande, winndaande e teem 9ɓiire, wiyi wonde “Ganaa ko innde laamɓe nguun ɓesngu ; innde leydi maɓɓe ko Awkar”. Kono tan, e winndannde hee, ko helmere Ganaa ndee tan o huutorii ngam joofaade leydi ndii. Ko noon ne kadi Oropnaaɓe e hirnaangenaaɓe teeŋtiniri konngol “laamlaamu Ganaa” so ina njoofoo tiitoonde laamɗo oo. Ina sikkaa helmere Ganaa ndee ummii ko e sooninkoore “nwana” firoore “jaambaaro/koninke”. E fawaade e aada janngtaaɗo, hoɗɓe e laamaandi hee mbiyatnoo ndi ko Wagadu. Wagadu firti ko “wuro cefe jawdi” walla, e wiyde woɗɓe “leydi Wage en”. Timmoode “du” ko helmere ɗemɗe Manndeeje (Sooninke ko e ndeen fedde ɗemɗe jeyaa) firtoore “wuro” / “leydi” taweteende e inɗe nokkuuji goɗɗi e nder Afrik hirnaange (yeru laamorgo Burkinaa, hono Wagadugu). Helmere “waga” ndee ine waawi firde “sefre jawdi” walla toɗɗoo yettoode “Wage” (galleeji laamotooɗi).
Iwdi laamaandi ndii
Geɗe ɗiɗi ina njangtee e iwdi Laamaandi Wagadu ngontoyoori laamlaamaandi. E fawaade e aada jangtaaɗo Afrik hirnaange, sompi Wagadu ko yimɓe jogitiiɓe, e gardagol biyeteeɗo Dinnga Siisee hedde teeminannde III ko adii iisaa (2 300 hitaande jooni). E fawaade e duttorɗe Yonta hakkundeejo (moyen age) binndaaɗe e Arab, sompi laamu nguu ko sooninkooɓe sanamiyeeɓe wuurnooɓe e lemlemo worgo moraande Saharaa. Caggal ɗuum laamaandi Ganaa yaajti haa wonti laamlaamaandi njiimndi laamuyon ngonnokon e saraaji mum fof. Taariik es Sudaan (Daartol Sudaan) wiyi ko yimɓe ɓaleeɓe, remooɓe, hono sooninkooɓe cosi Ganaa e teem III ko adii Iisaa. E hitaande 734, aaraaɓe-berbeer en puɗɗii naatde Ganaa mo sooninkooɓe ngardinoo. Jiimgol Aaraabeeɓe diiwaan Magreb oo wallitii njulaagu jiyaaɓe hakkunde Ganaa e Sijilmasa (wuro wonnoongo worgo Maruk), ɗum noon jaajtugol mum e ngalu mum.
E maayirɗe teem VIII laamɗo Wagadu hono Kaya Magan Siisee riiwti berbeer en. E fuɗɗoode hee, laamaandi ndii yaajaani sibu ko e Wagadu e Awkar tan, kono duuɓi seeɗa caggal ɗum, ngu wootiɗini sooninkooɓe kala.
Jangtotooɓe aarabeeɓe mbiyi Ganaa ko innde laamɗo, ummiinde e helmere sooninkoore « nwana » (janngirtoonde ŋana walla gana wonande ɓe mbaawaa soninkoore). Nde firata ko “jaambaaro/koninke”. Ine jeyaa e tiitoonde laamɗo oo kadi « Kaya-Maga » (Kaŋŋe Mahan e sooninkoore, woni « laamɗo kaŋŋe »). Mahmuud Kati, e deftere mum wiyeteende Taariik el Fettash, haali ko iwdi helmere ndee. Waɗi noon ko e oon nokku e oon sahaa, yimɓe cuusaa kaaƴe kaŋŋe sibu, e miijo maɓɓe, ko ɗe kiitaaɗe, tee ko laamɗo tan waawi sammitde ɗe. Kono Chales Monteil goongɗinaani kaan haala, sibu, e wiyde makko, « Kaya Magan » (Xañe Maha) firata ko « baañoowo mawɗo ».
Compugol e faayiida laamu Ganaa ina jotondiri no feewi e Kaŋŋe. Yanti heen baɗtugol huutoraade gelooɗi e maayirɗe teem II newnii jokkondire e Afrik rewo. « Leydi kaŋŋe » tolnondiri ko e diiwanuuji kaŋŋe Bammbuk e Bure gonnooɗi e njiimaandi laamɗo Ganaa, ndi laamorgo mum wonnoo to Kummbi Saaleh, worgo Muritani hannde oo.
E maayirɗe teem IXɓiire laamɓe Ganaa njaajtini njiimaandi mum en e diiwaan kaŋŋe Galam e Tekruur, saraaji Jenne e Tummbuktu e haa rewo, to huunde e tirbiiji berbeer Saharaa en.
E teem Xɓiire Berbeer Awdagost en murti caltii laamu tunka (laamɗo) Ganaa, ɓe mbari ɗum. Hedde 990 lomtinooɗo laamɗo Ganaa baranooɗo oo heɓti laamaandi Awdagost.
Ganaa heɓi kaaɗtudi mum ko e teem XIɓiire, tawi ina alɗi no feewi. Seeɗa seeɗa laamuyon catikon kon fof ina ngarta e juuɗe laamɗo gooto, joginooɗo mbaawkaaji ɗii fof, gila e mbaawka diine e koninkaagu haa e mbaawka ñaawoore. Laamorgo laamaandi ndii ko Kummbi Saaleh, ɗo fotde 200 000 fittaandu, hakkunde juulɓe, sooninkooɓe e sanamiyeeɓe nguurdunoo.
Deestagol
Gargol juulɓe e teem XIɓiire (Almoraabid en) e bonnugol bannge e Kummbi Saaleh (1076) ina jeyaa e geɗe ustuɗe doole Laamu Ganaa. Kono ɓuri leefɗinde laamu nguu ko yooro jotondirngo e kuutoragol ɓurtungol keɓe dunli, caabingol caragol sooninkooɓe (Ina jangtee wonde ngoon yooro ina jotondiri e maayde mboddi mbiyeteendi Bida). Nii woni doole Ganaa ngoni e ustoraade seeɗa-seeɗa : laamuuji Jaara en e Sooso en to Mali keɓti koye mum en, haa alaa ko heddii e laamlaamaandi Ganaa so wonaa kettel mum gadanel ngel hono laamu Wagadu.
Sumaawuru Kante gardinooɗo laamu Sooso heɓti Ganaa e hitaande 1203. Hedde 1240 ndi naatti e laamlaamaandi Mali mo Suñnjata Keytaa.
Hol no Ganaa yuɓɓirnoo
Laamu ronirtenoo ko to bannge dewol ; nii woni lomtotoo laamɗo ko baaɗum ɓurɗo duuɓi ngam yenaneede laamɗo oo e donɗo oo njiidi ƴiiƴam. Waɗi noon, hono no Al-Bakri winndiri ɗum nii, e miijo ganaanaaɓe « laamɗo oo ina yenanaa baaɗum ko ɓiyi banndum debbo, kono o waawaa yenaneede ko kanko jibini tigi biyeteeɗo ko ɓiyiiko oo ». Wolof wiyata oon banndiraaɗo debbo ko Linngeer ; afo mum debbo kadi wonta Linngeer laamlaamu.
E fawaade e binndi Al-Bakri, so laamɗo sankiima, o mahantee ko suudu mawndu leɗɗe. Ko ɗuum wonata yanaande makko, ɗo o lelnetee e danki mawki ina wertaa tappiiji, ina fawaa njegenaawuuji. Ko o ñaantornoo fof, kam e njogitaaje makko, e lahe e kore ɗe o huutortonoo fof njoɗɗintee ko sara makko, ina waɗdaa e ñaamdu e yardu. Defooɓe heewɓe e feewnooɓe njaram heewɓe uddidee e makko e suudu leɗɗe nduu. Ndu huuree leece, ndu laaltee ɓakke haa ndu wayta no tulde leydi nii, tawi damal ko gootal.
Njuɓɓudi dewal
Diine laamu nguu ko sanamaagu wonnoo. Yimɓe maggu ndewatnoo ko laadoori ndi ɓe mbiyatnoo Bida.
Ko bida reeni Wagadu e galle laamu Siisee en. Ɓeen ne ina poti hitaande kala yeende Bida mboomri njooɗndi. Ko noon ɓe ngoorunoo haa nde gorko gooto wari Bida tawi ina heboo ñaamde mboomri rokkanoo. E miijo maɓɓe noon, maayde Bida saabii njangu laamu nguu. Daarol ngol ina seerti seeɗa fawaade e nokkuuji e ɗemɗe e leƴƴi.
Tumarankooɓe ummoriiɓe Magreb heewɓe, e huunde e waali wuro en kadi ina ndewnoo ɗoon diine Lislaam. Ɓiy laamɗo Besi biyetenooɗo Kan Mer tuubiino wonti juulɗo. E wiyde Al-Bakri nii, koroowo ngalu laamu nguu suɓetenoo tan ko e juulɓe, ko noon kadi wonande yoga e kilifaaɓe (ministeruuji). Noon kadi o winndiri wonde sanamiyeeɓe ɓee ndiccotono ngona e ullaade leydi e koye mum en so ina calmina laamɗo oo. Juulɓe ɓee noon piyndirtuno juuɗe (poɓɓatno) so ina calmina laamɗo oo (ko ɗuum kadi woni e binndi Ibn Batuta e Ibn Kaldum). Kummbi Saaleh waɗnoo ko leeɗe ɗiɗi : leegal juulɓe (12 jumaa ina e maggal) e leegal sanamiyeeɓe
Laamorgo Kummbi Saaleh
Al Bakri sifiima njuɓɓudi wuro ngoo e tuugnaade e ko ɗanniyankooɓe e julaaɓe kaalani ɗum. Nii woni o winndi : « Ganaa waɗi ko gure ɗiɗi gonɗe e wertallo. Ngo juulɓe ɓee ngoni ngoo ina waɗi sappo e ɗiɗi jumaa ɗo ɓe njuulata aljumaa. (…) Saraaji ɗii ina waɗi boyli ndiyam mbelɗam keewɗi, ɗo ɓe ƴoogata ko ɓe njari e ko ɓe njarniri ndema sewosewo. » « Wuro ngo laamɗo oo hoɗi ngoo wiyetee ko El Gaba ‘’dunndu’’, ‘’uddo’’ hakkunde majje ko jeegom milles (hedde 10 km), kono ina waɗi koɗorɗe. Kuɓeeje ɗee mahraa ko kaaƴe e leɗɗe ciluɗe. Hoɗorde laamɗo waɗi ko taakaw e cuuɗi turu keewɗi, fof na taarnaa galle nannduɗo e tata ». « Cuuɗi turo e leɗɗe mawɗe e galleeji lado e leɗɗe guurɗe ina taarii wuro laamɗo ngoo. Ko heen ñenngotooɓe leydi ndii, halfinaaɓe dewal, koɗi. Ko heen ɓe moofti sanameeji maɓɓe e gaññeeje laamɓe maɓɓe. Worɓe ina kalfinaa reende ɗii dunli, hay gooto waawaa naatde toon walla humpitaade ko woni toon. Ko ɗoo kadi kasooji laamɗo oo ngoni. »
Ko tuubaako biyeteeɗo Bonnel de Mezières yiyti nokku biille Kummbi Saaleh oo e hitaande 1914. Wiyeteeɓe Thomassey, Mauny e Lazartigues, mbiɗiima nokku oo e hitaande 1939, caggal ɗuum wiyeteeɓe Serge Robert e Sophie Berthier mbiɗiima mo e hitaande 1960. E hitaande 2001 o winndaama e doggol UNESCO jamminirgol.
Kummbi Saaleh woni ko e nder Muritani to diiwaan Hod Fuɗnaange, hakkunde Temmbedara (80 km) e Busteyla. Fotde 30 000 ina nguurnoo e maggo nde laamu Ganaa woodi ndee, tee ngo jeyanoo ko e gure ɓurɗe mawnude e winndere ndee e oon sahaa. Doggol UNESCO jamminirgol woni doggol ngaluuji ɗi dowlaaji jeyaaɗi e fedde hee nganniyii ɗaɓɓude yo mbaɗte e ngaluuji winndere. Muritani ina winndi heen nokkuuji tati : Ladde Azougui (14/06/2001) ; Wiiɗnde Kummbi Saaleh (14/06/2001) e Wiiɗnde Tegdaoust (14/06/2001).
Konu
E fawaade e binndi Al-Bakri, konu Ganaa ina waɗnoo fotde 200 000 kooninke, tawi ko ɓuri heen 40 000 ko laañe njogitinoo. E ngu waɗnoo reenooɓe laamɗo e koninkooɓe heewɓe ummoriiɓe e laamuuji jiimaaɗi. E ngu waɗnoo waɗɗiiɓe pucci (puccon pamaron no feewi) e berbeer eb waɗɗiiɓe gelooɗi.
Ñaawirɗe
E wiyde Al-Bakri ñaawirde laamu ndee wonnoo ko e leegal sanamiyeeɓe ngal, ngal laamɗo oo hoɗatnoo ngal. Kasooji ɗii ngonnoo ko e nder dunli catiiɗi leegal ngal. O wiyi, “kala nde neɗɗo sokaa toon, a wontaa nan haala mum na haalee”. Haa hannde e wiyde Al-Bakri “Sahaa e sahaa fof laamɗo oo ina udditantunoo yimɓe ɓee joɗle ñaawoore mbele ina keɗoo bonanndeeji ɗii haa mbaawa safrude ɗum en. O jooɗotonoo ko e nder fabiyoŋ, pucci 10 pawaaɗi jappeeje kaŋŋe taaroo mo, sagataaɓe 10 rimɓe ɓoorniiɓe barware (boucliers) ina njogii silameeje cinkiraaɗe kaŋŋe, ɓiɗɗe laamɓe ɓoorniiɓe comci jooɗɗi, ɓe cukuli mooraaɗi tippiraaɗi kaŋŋe keeda mo bannge ñaamo. Guwerneer wuro ngoo jooɗoo e leydi yeeso makko, wisiir en taaroo ɓe, tawa kamɓe fof nanndi no ɓe njooɗortoo. Dawaaɗi ɗiɗi ɗi leñol cuɓangol, ɗi njaltataa abada nokku laamɗo oo, caddanaaɗi cakkaaji kaŋŋe e kaalis, cinndaaɗi kulɗe kaŋŋe e kaalis ina ndeeni damal fabiyoŋ oo. Joɗnde ndee udditirtee ko dille buubaa (maa tabalde) ɓe mbiyata deba, waɗnde annde legal juutnde tawi nder mum ina wuɗaa (wuɗdere). So nde dillii tan yimɓe fof kawrita.”
Kala tuumaaɗo rewnetee ko e « jarribo ndiyam ». Al-Bakri winndi wonde « neɗɗo jedduɗo ñamaande, paawaaɗo warhoore walla bonannde woɗnde, addatee ko yeeso kalfinaaɗo geɗe laamu, oon ƴetta leggel cewngel, kaaɗngel, o sabbina ngel e ko o welaa e ndiyam fof, tuumaaɗo waawnee yarde ɗum. So o tuutii ɗam, wiyee heɓtinaama ko o tuumaa koo woodaani, kono so tawii ɗam deeƴii e reedu makko, tuumaamuya oo jaalɗa e hoore makko, o mooftee. »
Ƴoogirde : Wikipedia Farayse
Fulo : Bookara Aamadu Bah
Tesko : Yonta hakkundeejo (Moyen-âge) ko dumunna e nder daartol Orop, ɓiliiɗo hakkunde teeminande 5ɓiire e 15ɓiire, ummaade deestagol laamlaamu roomeeru hirnaange haa yonta Ummital e Jiyte mawɗe (hakkunde teem XV e teem XVII, nde oropnaaɓe njiyti Afrik e Amerik, Asi e Ostarali).


c: text/html

text:
Lappol weeyo biyeteengol Artemis ngol Nasa yuɓɓinta diwata ko altine 29/8/2022, ngol waɗata ko balɗe 42. Ɗanngal haa lewru tawi alaa jolɗo heen, keblangol no moƴƴi maa addan Nasa heɓde nate kaawtorɗe kam e keɓe paayodinɗe.
Eɗen ciftora, e hitaande 1969 ameriknaaɓe tato njippiima he lewru, njaɓɓi he lewri mum. Ngaal tuuugnorgal nawnongal aadee dow lewru wiyetenoo ko Tuugnorgal Appolo. Lappol nawnongol toon yimɓe ngol wiyetenoo ko Appolo 11, ɗum waɗnoo ko ñalnde altine 21 sulyee 1969. Faandaare ngool ngaal tuugnorgal ko hollitde wonde Amerik waawi Riisi to bannge weeyo. E oon sahaa tawi Riisi ine yahri heen yeeso no feewi.
Tuugnorgal Artemis ko tuugnorgal weeyo koɗangal ngal Nasa lelni. Faandaare maggal ko nawde yimɓe dow lewru ɗoo e hitaande 2025. Lajal duttagol aadee dow lewru ngol Nasa eɓɓunoo e hitaande 2028, tawi lajnaaka haa laaɓti, raɓɓitinaama duuɓi 4, dottanaa paandaale ɓurɗe laaɓtude, woni tuugnorgal Artemis. Ngal tuugnorgal foti yuumtude ko he juɓɓingol lappi duumiiɗi faade lewru, kam e compugol dow lewru too poosto (hoɗorde) duumiiɗo. Tuugnorgal ngal maa aaɓnu ƴeewndagol kaɓirɗe e lelnugol peeje wonande lappi jogorɗi yuɓɓineede faade tagofeere Mbaañ (Mars). Ciynugol lappi tuugnorgal Artemis ine ɗaɓɓi tafgol laakon weeyo keewkon : lottooji ñisɗi (SLS), laana weeyo Orion (tafngo mum fuɗɗiima e hitaande 2010), laana lewru kesa pul (Human Landing System (HLS)) mbaɗiraaka jolnude yimɓe e jippinde ɗum en dow lewru, lappi masiŋeeji (ɗi ngalaa yimɓe) potɗi heɓtinde e waɗde wiɗtooji ganndal timmitinirɗi. Cammalal lappi ɗii fof tuugotoo ko he laana weeyo Lunar Orbitol Platform Gateway (LOP-G), potka deŋeede he jirlol lewru, wona ƴaaŋirka hakkunde Leydi (Ngaawe) e Lewru.
BAB

robotstxt: allowed

filter: keep


text:
Ardiiɗo lesdi hiddeekoojo, Prof. Yemi Osinbajo tefri anniyiiɓe kuuɗe hijju hikka latta ciima’en Naajeeiya holɗinaaɓe, wooɗa gikku’en, yaake jonde maɓɓe nder lesdi cenindu ngam kuuɗe dewal ngal yaariɓe.
Osibanjo waɗi noddandu ndun on yaake nde waɗananno hijjooɓe artuɓe ‘yummuki hikka jawaabu ha Abuja laamorde lesdi Naajeeriya.
Professor Osinbajo mo ministaajo laamorde lesdi, Malam Muhammad Musa Bello, wakkili haa lamar kan andini, nasaraaku ngu kuuɗe hijju heɓata ɗo yowi on dow tiinare nde gollooɓe ngomnati huuwooɓe nder hukuuma hijju ka lesdi hawtaade e daraare mgomnati.
O andini dow taskaramji kuuɗe hijju fuɗɗaama naa hande, iga ko ministaajo yaasi lesdiiku pamaro mo lesdi, Malama Khadija Bukar Abba, ardi Aagal wakili’en ngomnati faaki lesdi sawdiyya, haa narridal fiɓidaa hakkunde ngomnati Naajeeriya e hukuumaaji lesdi Sawdiyya dow kuuɗe hijju hikka.
Prof. Osinbajo wangini seyo mum bee baawal ɓaawo ngal lesdi Saudiyya hokkata Naajeeriya, non O mani hukuuma yaasi lesdiiku lesdi Naajeeriya e hukuuma hijju lesdi ndin fuu bee daraare e taskaramji cembiɗɗi ngam heɓuki nasaraaku kuuɗe hijju hikka.
Non O tefri gollooɓe hukuum,a hijju ka lesdi taa yortina jokke seeto anniyiiɓe kuuɗe hijju hikka fuu hewtinaama lesdi Ceenindi hijji warti boo jam.
Gurin


text:
Home -- Fulfulde -- Perform a PLAY -- 129 (Shabola from South Africa)
129. Fii Samba mo senngo Ñaamo Afiriki on
(Hito ko tuumaare nden waɗata kon)
Baaba : "Samba, a waɗii no moýýiri fota."
Samba : "Miɗo taññinii ɗun waɗay no buso ngon åurtira muusirdee. Woy! Woy! Koyngal an ngal."
Baaba : "Hay jogitagol tuumaare nden a waawataa. Fowto seeɗa, onsay a waaway jasugol leydi ndin."
Samba jooɗii ka ɗowdi. Ka woɗɗitii, o nani hito kulaaru ndun. Ben makko jokkitii darnugol cuuroy koy ka buruure e ndii leydi Afiriki du Sud. Hara koy åura koy misiyoneråe åen darni koy ka fulawaa moýýude?
Baaba : "Fuɗɗito golle maa ɗen, yo Samba."
Hari no foti wallitagol ben mun, kono ko åuranin-mi ko yahugol ka duɗal.
Bimbi mun, åawto ittirɗun kooýe ɗun lannnude, hari ko condi kaaba e ndobbo tiga, o yahi ka lekkol. Himo yiɗunoo Umfundis, on ko "debbo jannoowo on" iwuɗo e ndii leydi wi’eteendi Zimbabwee. Fayåe åen fow no yiɗunoo mo. Ko åuraynoo mo welude kanko Samba ko jannde fii diina kan. Fewndo ɗon oo suka mo cukuli ñuɗiiɗi e åawluɗi himo heɗotonoo fota.
Debbo jannoowo on : "Baalun tosokun kun deýýintaako dogi, kun majji. Ngaynaako on acci ɗon wuro ngon, o yahi fii ɗabbitoygol baalil majjungil ngil haa o yiitoyi ngil. O itti ngil ka bulle, o rondii ngil haa o hewtiti ka suudu. Ko kanko Iisaa Joomi on woni ngaynaako moýýo on. Ko itti mo ka kammu addi mo ka leydi ɗoo ko fii ɗaååitugol majjuåe åen."
Samba : "Umfundis, min kadi ko mi baalil majjugil. Annabi Iisaa no ɗaååitude lan min kadi?"
Debbo jannoowo on : "Ko haqiiqa, himo ɗaååitude ma åayru himo yi’uɗu maa. A waaway mo yewtude nde faalaɗaa tawdeede e makko wo."
Ñannde goo, Samba yahaano ka lekkol. Himo faalanoo immaade ka danki, kono åandu makko ndun hari no wuli, e himo giilaa.
Neene : "Samba, åandu maa ndun no wuli fota. Yo mi yahu mi nodda ñanneejo on."
Samba (hawa joltuka) : "O waawataa wallitaade lan."
Hari Samba no nawni fota, ko karahan o wonnoo yaltinirde hawa kan. E alatiire, debbo jannoowo on ari daarugol mo.
Debbo jannoowo on : "Samba, hiɗa nawni fota. Hara hiɗa hebulii maayugol si tawii ko saa’i on nii?"
Samba : "Ko Iisaa Joomi on woni ngaynaako an moýýo on. Neeåataa o aranay lan, o naåa lan ka kammu."
Samba ombi gite ɗen, o udditaali ɗe han kadi.
Fewndo ko o wattintee, Umfundis fillitii taariika ngaynaako moýýo on.
Tun nde wootere, ben makko sujji takko furee on, o torii.
Baabiraawo : "Iisaa Joomi, jooni Samba no wondi e maa. Himo e jam dow ton. Min kadi miɗo faalaa tawdeede e maa. Yaafano lan junuubaaji an ɗin, wontanaa-mi ngaynaako an moýýo on. Aamiina! Umfundis, mi aalaa e aanude han kadi åuri nii åayru mi anndii mi yi’oyay Samba kadi ka kammu ñannde goo."
Yewtooåe : Fillitotooɗo, Baaba, Neene, Samba, Debbo jannoowo on
© Copyright : CEF Allemagne


text:
Pullo
Pullo (keewal mum ko Fulɓe) ko lenyol aynooɓe (durooɓe) hoɗuɓe e diiwaanuuji Sahel takko jeereende Sahara. Hiɓe tawee hannde e leyɗe 15 Afirik Hiirnaange, yoga e majje ko Maali, Senegal, Gine haa leyɗe Afirik Hakkundeeri yeru Chadi, Ndenndaandi Santrafirik e Sudaan. Ko woni sabu ngool saakitagol ko eggudu ndu aynooɓe ɓen ɗaɓɓiranta naʼi maɓɓe ɗin huɗo e njaram.
Hannde non Fulɓe ko ɓuri heewde koo accii nguurndam egga-hoɗa hino tabiti e nokkuure wootere hino jokki golleeji wano demal, njulaagu to caʼe mawɗe Afirik Hiirnaange. Hino woodi e maɓɓe kadi nanngooɓe liƴƴi teeŋtii Senegal-Moritani (hiɓe wiʼee toon Suubalɓe) maa Gine kanyum e nyeenyuɓe. Hannde ɗuuɗal Fulɓe ko juulɓe, ɗemngal maɓɓe no wiʼee pular maa pulaar maa fulfulde, hingal jeyaa e ɗemɗe Hiirnaange-Atlantik.
Ɗunndi Fulɓe ndin anndaaka no selliri sabu leyɗe ɗen woowaa waɗude winndito leƴƴi. Tuumo ngon hino hakkunde miliyonji 16 e miliyonji 25 haa 26.
Natal[taƴto | taƴto ɗaɗi wiki]
Iwdi Fulɓe[taƴto | taƴto ɗaɗi wiki]
Iwdi Fulɓe ndin haa hannde anndaaka no laaɓiri. Annduɓe ɓen hino yeddondira gila teemedannde jeenayaɓere nden e fii on fiyaaku. Ko woni sabu mum non ko seedugol Fulɓe ngol e leƴƴi hoɗdaaɗi ɗin to mbaadi. Ko honɗum Fulɓe ɓen tigi wiʼi e on fiyaaku? E hino ɗoo ko bammbaaɗo (farba) Pullo mo Kamarun jantii: „Ko woni asngol e leñol Fulɓe fuu ƴoororde muʼum Malle. Pullo kam fuu Malle ƴifti, Pullo kam fuu woodaa e ƴiwi tonaa Malle. Innde Pullo kam fuu Malle nii ɗoofi. Mone fuu jammaa (jonnaa yettoore) e laawol, kanjum ɗuuɗini inɗe leʼi (leƴƴi) Fulɓe, amma koo non fuu, to lencitoraama nii, tawaa Pullo kam fuu Malle ƴoori.“ „Ukba woni jibbinɗo Fulɓe, puɗɗuɗo leñol maɓɓe, kanko aawi ngol. Kanko boo ɗum Aaraabo, fuuna o ƴiwi o yehi o jooɗoyi Fuuta Tooro. Ɗon o teʼi (resi) Bajju Maŋgo – woɓɓe Bajju Maŋga mbiʼiirata mo – mo leñol Sarakulleʼen… O dañi ɓiɓɓe nayo: rewɓe tato e gorko gooto. Kamɓe ngoni: Deeto, Wayyu, Naasu e Uuruba biʼeteeɗo Aaraabo. Nder nayo ɓeʼe ko won leñol Fulɓe fuu wurti.“ „…Fulɓe fuu Fuuta Tooro puɗɗi, ɗon Ukba jibbini ɓe. Ɓaawo maajum ɓe peri ɓe cankiti kadi. Ɗum waɗi wuro, ɗum waɗi lesdi. Abba maɓɓe huuci, nden ɗum ƴummi, kayrugol maɓɓe waɗi fuuna (funnaange) ton. Ɗum sampiti naʼi ɗuuɗi jamum … Koo moye tefti laawol abba (baaba) muuɗum, … Fulɓe peri fuuna ngam hiirna maɓɓe ɗum ndiyam Maayo Manngo, woyla maɓɓe ɗum geeŋelle njaareendi meere walaa ndiyam walaa huɗo, fommbina boo ɗum buubi laayɗe ɓaleeje cukkuɗe. Fuuna on kadi naʼi maɓɓe keɓata njaayri marndi ndiyam e huɗo. Nii kadi ɓe perori fuuna, ɓe peroraay lokkere wonnde. Nden kadi ɓikkoy Ukba ngurti Fuuta Tooro, ɓe ngari ɓe campiti diga (gila) Fuuta Ɓunndu, Fuuta Kinngi, nden ɓe naati kadi jonta ɗo.“ Ɗum suutaa ko e deftere LʼHistoire des Peuls Férobé du Diamaré, Maroua et Petté, nde E. Mohammadu yaltini e hitaande 1976 caggal yewtidugol e wammbaaɓe Fulɓe. Malle, ɗum ko laamateeri Maali ndi Sunnjata Keytaa sincunoo e teemedannde 13ɓere. Ukba Ben Nafi (maa Uqba Ibn Nafi) laatino mawɗo konu lislaamiyankeejo e teemedannde 7ɓere. Ko kanko dahi leyɗe Maxribi ɗen. Sikke alaa, koo ko jantaa ɗoo no haawnii sabu nde tawnoo Ukba Ben Nafi ko Aarabo, ko ɗemngal aarabu o haalaynoo. Wano non kadi, si o arii Fuuta Tooro o resii debbo Sarankulleejo, oon kadi ko ɗemngal mum sarankulleere wowlaynoo. Si ɓiɓɓe maɓɓe ɓen wonii e wowlugol ɗemngal ngal wonaa aarabuure wonaa sarankulleere, e maanaa fulfulde, sikke alaa ko taweede leñol Fulɓe ngol no woodunoo ko adii nde Ukba hewti Fuuta Tooro sabu neɗɗo heccataa mawɗo mum. Fahin, e nder winndooɓe daartol alsilamaaku ɓen, hay e gooto sifaaki jippagol Ukba haa Fuuta Tooro. E ko ɓuri sikkeede kon, Ukba feƴƴaali leyɗe Maxribi ɗen. Kono non hay si tawii ngol jantol tuugaaki e ko selli, ngol hollii wonde Fulɓe no mari iwdiiji ɗuuɗuɗi. Ko ɓuri heewde kon kadi e ko wiɗtotooɓe ɓen woni wiide kon ko ɗum faandii. Henri Lhote, wiɗtotooɗo faransiijo winndi e deftere mum lʼextraordinaire aventure des Peuls wonde Fulɓe no jeydi e aynooɓe ɓe nate mumʼen yiʼetee e kaaƴe jeereende Sahara, wano kaaƴe Tasili. E konngol makko, hiɓe jeydi e leƴƴi ecoppinaaji maa kushitiyankooji hoɗuɗi funnaange Afirik hannde. Maamiraaɓe ɗiin leƴƴi fow ko Funnaange Hakkundeeri (Moyen-Orient) iwri ari jillondiri e leƴƴi taakanji. Wiɗtotooɗo Pullo, Dr. Abuubakri Laam kañum e Misra Kinndi ɓuri tuugaade. Mukarovsky, wiɗtotooɗo otirisnaajo kadi no sikki helmere misraare hinnde ng (yeru kelme goʼo ɗe o limti e deftere makko Die Grundlagen des Ful und das Mauretanische yaltunoonde e hitaande 1963) no jeydi e nagge, e maanaa aynooɓe naatunooɓe leydi Misra Kinndi no jeyaa e maamiraaɓe Fulɓe. Wiɗtotooɗo faransiijo Alain Anselain kadi no sikki jeydigal no woodi hakkunde Fulɓe e Misrankooɓe aranɓe wondude e leƴƴi Afirik Funnaange-Nano. O hollitii ɗum e deftere makko La Question Peule (1982). Himo tawti e ngon ɗon senngo Henri Lhote mo adi-ɗen limtude. No woniri woo, Fulɓe senndotaako e leƴƴi Afirik Hiirnaange luttuɗi ɗin, fahin taariixa maɓɓe anndaaɗo on ko e oon diiwaanu fuɗɗii : ko e laamu Gana fii Fulɓe fuɗɗaa janteede e nder taariixa, ɓaawo ngun laamu lancike, dawla Fulɓe arano on, ɗum ko Laam-Tooro maa Tekrur hono no Aarabuuɓe ɓen wi’iraynoo non, feeñi e daande maayo Senegal. Ko ɗon ɓe iwi ɓe saakitii e nokkeeli heddiiɗi ɗin. Ɗemngal maɓɓe ngal kadi, fulfulde no jeydi fota wonaa seeɗa e ɗemɗe Afirik Hiirnaange wano njolfo e sereer, maa ɗemɗe bantu, ɗum no yi’oo e jogagol fulfulde pelle inɗe (classes nominales) maa e mbaadi yaññugol seekorde gollal (verbe).
Ɗemngal[taƴto | taƴto ɗaɗi wiki]
Hiimoɓe[taƴto | taƴto ɗaɗi wiki]
- missionafrica.org.uk
- webPulaaku Portal of Fulɓe history and culture
- Online magazine published/edited in Fulfulde, peeral.com
- Online magazine published/edited in Fulfulde, pulaagu.com
- Online magazine in Fulfulde, pulaar.org
- Online Magazine, yaakaare.com
- Fulfulde online paper, gerngalfulbe.com
- Fulfulde online news site, mbiimi.com
- KJPF Egypt
- Online bilingual dictionary, peeral.com
- Mini trilingual dictionary of political and legal terminology, peeral.com
- Portal of Fulɓe Fuuta Jaloo history and culture, webfuuta.net
- Pulaar Speaking Association
- WorldStatesmen - Nigerian Traditional states
- Geerewol (Website about nomadic Fulɓe Woɗaaɓe ritual celebrations, with annotated music recordings and short videos featuring dance and ritual sequences. Supplement to the book of Sandrine Loncke)
- Online musical archives dedicated to Fulɓe Jelgooɓe (Burkina Faso) and Fulɓe Woɗaaɓe (Niger) musics and singings (Telemeta, CREM-CNRS)


text:
Ko Maayni Annabi Iisa?
Buuba wari haa moodibbo Ibraahiim ngam o ƴama mo dow maayde Annabi Iisa. Ndaa ngeewta maɓɓe.
(Buuba) – Moodibbo Ibraahiim!
(Ibraahiim) – Na’am.
(Buuba) – Woodi ko sakli yam dow ko laarani annabi Iisa.
(Ibraahiim) – Ƴamu le.
(Buuba) – Yoo, tum mi ɗon nana yimɓe deftere ɗon mbi’a ɗum windaama haa deftere Linjiila way annabi Iisa maayi bana kalluɗo dow leggal gaafaangal. Min kam, mi faamaay ka. Mi yiɗi mi ƴame no wontiri.
(Ibraahiim) – Aan bee hoore ma, ko numɗa?
(Buuba) – Min na?
(Ibraahiim) – Ee, aan ni.
(Buuba) – Yoo, ammaa koo nde jangde am famɗi, mi yeccete numooji am.
(Ibraahiim) – Non ngiɗmi.
(Buuba) – Waato, Allah accan annaboojo mawɗo bana Iisa ɓii Mariyama maaya meere na? Ooho, koomoy meeɗen, doole en maaya, ammaa ndaa, annabi Iisa, o waɗaay aybe sakko ɓe kiito mo, ɓe ɓili mo haa leggal bana kalluɗo! Waɗataako!
(Ibraahiim) – Mi nani, e a hewtinaay ka boo. Ngam Iisa ɓii Mariyama o rasuulullaahi (رَسُولُ اللَّهِ), o rahmatan allaahi (رَحْمَةً اللهِ), o aayatan allaahi (ا ٰيَةً اللهِ), o kalimatullaahi (كَلِمَتلُه اللهِ), o ruuhullaahi (رُوحُ اللهِ). O wumtini wumɓe, o yamɗitini nyawɓe, o wurtini ginnaaji, o laɓɓini marɓe saɗawre, haa maa o ummitini maayɓe. O ɗon yeeɗi jonta. Lortuka maako boo waddan nyande darngal. Bana mbiiɗa ɗum kayɗiniiɗum masin nde ahl al-kitab ɗon mbi’a o maayi non bana kalluɗo. Ndaa boo, ɓe ɗon teddina Iisa ɓii Mariyama masin.
(Buuba) – Yoowaa, en paamtiri. Ammaa woodi ko mi ƴamete.
(Ibraahiim) – Na’am.
(Buuba) – Nde aan a janguɗo, mi anndi a jangi alkuraan booɗum, ammaa tampataa a jangi tawreeta bee jabuura bee linjiila bee annabo’en woɗɓe.
(Ibraahiim) – Non ɗum laati.
(Buuba) – Too, booɗum. Waato ƴamol am.
(Ibraahiim) – Na’am.
(Buuba) – Waato fakat, maayde Iisa ɗum huunde windaande haa defte ɗe na?
(Ibraahiim) – Ɗum bindaaɗum.
(Buuba) – Asee!
(Ibraahiim) – Naa nde woore ma. Bana anduɗa, yimɓe feere feere tongi alkuraana koo dow laral, koo dow leggal, koo dow hayre, koo boo bee ɓernde tan. Kaliifaajo arano bi’eteeɗo Abū Bakar umri ɓe kawta bindi ɗi. Ɓaawo maajum, Uthmaanu umri fahin ɓe kawta bindi feere feere. O halfini kuugal maajum haa Zaid bin Thaabit. Waato yimɓe feere feere kuuwi ngam alkuraana yotto haa juuɗe meeɗen. Non boo, Allah umri yimɓe nayo ɓe mbinda haɓaru linjiila. Inɗe maɓɓe Matta e Markus e Luka e Yuhanna waato Yahya. Ɓe nayo fuu, be narri dow maayde annabi Iisa.
(Buuba) – Asee!
(Ibraahiim) – Non. Nden boo, linjiila ɗon wi’a diga o siwa mbareego, Iisa andini pukara’en muuɗum ko tamman laataago. Nde o ɗon wolwa bana non, gooto nder pukara’en maako yerdaaki sam, inde maako Pitrus (Piyer). Ndaa linjiila ɗon kombi am ɗo, mi jangane nokkuure maajum na?
(Buuba) – Ammaa mi nanataa aaraɓre booɗum, sey to a fassitirani yam.
(Ibraahiim) – Taa saklu. Ɓe aarti ɓe fassitiri defte man fuu bee fulfulde naneteende. Bee fulfulde on njanganmi defte maajum.
(Buuba) – Too booɗum, to non kam, jangu, mi nana.
(Ibraahiim) – Ndaa ko ɗum wi’i haa linjiila bana Matta windiri ɗum haa fasluwol sappo e joweego.
(Buuba) – Mi ɗon heɗito.
(Ibraahiim) – Yoo, bismillāh al-rahman al-rahiim.
Diga saa’i man Iisa fuɗɗi faamtingo pukara’en muuɗum, o wi’i: ”Doole mi yaha Urusaliima, mi yara bone ɗuuɗɗum diga ndotti’en e mawɓe liman’en e moodiɓɓe tawreeta, ɓe mbarammi, amma mi ummito diga maayde nyalaade tataɓre.” Piyer wicciti mo sera, fuɗɗi felugo mo, wi’i: ”Kayya, yaa Jawmiraawo, Allah haɗ ɗum! Irin man warantaa ma sam!” Ammaa Iisa yeesiti, wi’i Piyer: ”Daayam, an Sayɗaanu! A laatani yam daliila fergere, ngam numooji maaɗa iwaay haa Allah, ammaa haa yimɓe.”
(Buuba) – Kayto! Waato pukaraajo maako laari bana haanaay annabi Iisa yara bone. Ammaa nde o wi’i non, Iisa telɓani mo haa ɓuri sembe. Ɗo kam, naa ɗum ɓesdi saklugo yam. Waato fodde linjiila, annabi Iisa yerdi torreego e mbareego!
(Ibraahiim) – Non ɗum wi’i.
(Buuba) – Waato annabi Iisa yiɗi mbareego.
(Ibraahiim) – Naa o yiɗi mbareego. O waddi goonga. O yiɗno yimɓe maako njaɓa goonga ka. Ammaa a andi no duniya wa’i. To a yiɗi a wolwa goonga tum kam, fakat woɗɓe nganyan ma. Mi tammi a meeɗi nanugo hadithiwol ngol wi’ata:
Waato, to Allah muuyani maccuɗo mum hayru o yawɗinanan mo bone nder duniyaaru ndu e to Allah muuyani maccuɗo mum bone o munyanan mo halleende maako, sey nyande darngal o warjoto.
(Buuba) – Goonga, ammaa nde annabi Iisa wi’i pukaraajo maako yiɗi selnugo mo e laawol maako, ɗum yiɗi wi’ugo jawmiraawo aarti tabitini no annabi Iisa tammi yarugo bone?
(Ibraahiim) – A ɗon dow laawol fortungol. Ɗum bindaaɗum fahin. Woodino annaboojo goɗɗo, inde muuɗum Esaaya. O aarti annabi Iisa warugo haa duniya duuɓi baakin teemmeɗe joweeɗiɗi. Mi jangane annabaaku maako na?
(Buuba) – Jangu, mi yiɗi mi faama.
(Ibraahiim) – Kanjum boo haa fasluwol cappanɗe jowi e tati. Yoo, bismillah ar-rahman ar-rahiim
Ɓe toonyi mo, ammaa o munyani ɗum, o maɓɓitaay hunnduko maako bana jawgel ngel ɓe njahrata hirseego, bana mbaalu muukaaŋgu yeeso meksooɓe gaasa muuɗum, non o maɓɓitaay hunnduko maako. Ɓe naŋngi mo bee semmbe, ɓe ndo’’i mo kiita. Caka yimɓe yidere maako, walaa mo numi dow ko heɓi mo. O ittaama diga lesdi yeeɗɓe daliila zunuubaaji ummaatoore am. Ɓe mbaɗi yenaande maako caka halluɓe, ɓe mbaɗi hawriire maako caka riskuɓe koo to o waɗaay toonyaare, hunnduko maako wolwaay fewre.
(Buuba) – Asee! Ɗum yahdi kal bee ko linjiila yecci. A wi’i boo ɗum bindaaɗum duuɓi ɗuuɗi hidde annabi Iisa wari haa duniya?
(Ibraahiim) – Teemmeɗe joweeɗiɗi, haa bee gelɗe maa.
(Buuba) – Ammaa, woodi ko ɗum yecci dow nafu maayde maako na?
(Ibraahiim) – Woodi. Aayaaje ɗe aarti ɗe mi jangani ma jonta kolli ɗum.
(Buuba) – Jangu, mi nana kanjum boo.
(Ibraahiim) – Yoo, haa mi janga fahin. Bismillah ar-rahman ar-rahiim.
Yimɓe njawi mo, ngudini mo. O woowri bee naaworlaaji e bone, koo moy wiirni yeeso mum ngam taa yi’a mo. En njawi mo, en paalaay mo. Asee boo naaworlaaji meeɗen o roondi, bone meeɗen o hooci. Bee non fuu en ndaari mo bana Allah hiiti mo, fiyi mo, leestini mo. Ammaa o yuwaama daliila zunuubaaji meeɗen, o torraama ngam aybeeji meeɗen. Kiita ka o jaɓi, waddani en salaaman, daliila kuuduuje maako en kurgake. Enen fuu en majjino bana baali, koo moy tokkuno laawol muuɗum. Ammaa Jawmiraawo yowi aybe meeɗen fuu dow maako.
(Buuba) – Asee! Ngam daliila maayde maako hakkeeji meeɗen njaafaama?
(Ibraahiim) – Siftor ko a ƴamino. A yiɗino nanugo ko winda dow maayde annabi Iisa nder linjiila e nder defte annabo’en. Nonnon mi jangani ma. Ammaa tan mi wi’an mi timmidinaay ɗum sam. A foti a sooda deftere Linjiila, a janga ngam hoore ma.
(Buuba) – Mi hulan waɗugo non.
(Ibraahiim) – Ko hulnete?
(Buuba) – Min mo sooynde jangde mi sooda, mi janga, mi faama?
(Ibraahiim) – Ko ittata sooynde jangde sonaa jangde? To a woodi ƴamol, mi ɗon. A wara koondey fuu.
To a yiɗi jaŋngugo dow haala ka fahin bee Français sey a tokko jaŋngugo haa ɗo.


text:
Kala ko woodi ma nattu haa heddoo joomiraaɗo. Ko woodi fof noon, ɓetirtee ko sahaa e njuuteeki mum. E ɗum waawi ɓetireede leƴƴanɗe, walla hojomaaji, waktuuji, ñalawmaaji, jonte, lebbi, kitaale e ko ɓuri ɗum. Geɗe nannduɗe e koode, walla e naange, ene mbaawi wuurde (woodde) duuɓi miliyaaruuji. Juutgol nguurndam neɗɗo, heewaani ɓurde 150 hitaande. Kono paamen tawo hol ko woni hitaande.
Hitaande, e dow Leydi ndi nguur-ɗen e dow mum ndii, ko balɗe 365 walla ena wona 366. Kono hitaande wonaa limde balɗe. Hitaande ko caggal nde tagofeere taarii naange haa arti ɗo wonnoo. Tagofeere men nde noon (Leydi) so taariima naange haa artii ɗo wonnoo, so balɗe ɗe limaama, wonata koko mbiyɗen ko (365 walla 366).
Mi hokku tan yeru mbele eɗen ceernda limgol ñalawmaji e jotondirde ɗum e hitaande. Ko ɓuri heewde e men ena nganndi hoodere jaayre (ene wiyee kadi Wenus). Hoodere jaayre yiyetee ko hirnaange, hedde futuro, walla hedde weendeego. Mawɓe men ko heen keewi tuugnaade ngam hiisaade mande lewru foti daraade. Hoodere jaayre noon, jalbat tan kono wonaa hoodere, tagiraa kono leydi nii (hoodere noon, ko tagoore mawnde werlatoonde caafe gulɗe no naange men nge nih).
Hoodere jaayre jooni, ñalawma mum gooto ma won ñalawmaaji men 243; (hedde lebbi men tati). Waɗi noon ko Leydi ɓuri yaawde yiloo banngo e hoodere jaayre, sabu e ñalawma gooto (24 waktu) tawat Leydi waɗii yiiloo banngoo haa artii ɗo wonno; hoodere jaayre noon, nde hade mayre artude ɗo nde wonnoo, alla e mayre leelde yiiloo banngo, maa wonan en hedde lebbi 3. Hedde lebbi men tati naange fuɗa toon tawa mutaani. Woto njejjiten, ñalawma kuurɗo e dow tagofeere, ko ma tagofeere nde yirloo e dow hoyre mum, waɗa yiloo banngo haa arta ɗo wonno. Hitaande noon, ko ma tagofeere nde taaroo naange haa arta ɗo wonnoo. Woto njejjiten, yirlaade e hoore mum (waɗde yiiloo-banngoo) e taaraade huunde ko geɗe ɗiɗe ceertuɗe.
Kono Ƴeewen hitaande e dow tagofeere hoodere jaayre: hitaande toon ko balɗe men 224! Sabu so nde arii e taaraade naange, tawde laawol ngol nde rewata ngol ɓuri raɓɓiɗde e laawol ngol Leydi rewata ngol, ko kayre adotoo artude ɗo nde wonnoo. Kono so en ƴeewii, njuuteeki ñalawma to hoodere jaayre, mbiy-ɗen ko balɗe men 243. (E nde leeli yiloo banngoo). Njuteeki hitaande to hoodere jaayre ko balɗe men 224. Ɗum firti ko ñalawma e dow hoodere jaayre ɓuri juutde e hitaande e dow mum. Sabu 243 ɓuri mawnude e 224. Ndeke so hitaande ena hisee, wona renndinde ñalawmaaji. To hoodere jaayre, maa hitaande dartoo mo wuuri, tawa naange fuɗnge toon ngee, mutaani tawo! (Miijoɗee!!!!). Toon ñalawa ɓuri juutde e hitaande.
Tawde ngon-ɗen ko taƴre juutde balɗe alaa e sago ndutto-ɗen kadi e faamnude ko woni hitaande (en paamniino, kono njɗ-ɗen ko hokkude yeru sabu yeru ena walla no feewi). Sinno jooni suudu ko naange, so neɗɗo ummiima e damal suudu, takkiima e lemlemol suudu ngol, ena taaroo suudu ndu haa artii e damal ngal, ko ndee yolnde woni hitaande (ummaade e damal haa ngartaa e damal e taaragol ma suudu nduu).
Eɗen nganndi mbeɗu walla ñorgo, eɗen keewi hippirde ɗum kore men (walla tummbuɗe men) kosam, ngam haɗde buubi njuuraade heen. No mbeɗu nguu sañiraa nih, gorol fof ena taaroo hakkunde mbeɗu ngu (ena taaroo wuddu mbeɗu nguu), ko noon ne tagopeeje ɗee taardortoo naange, tagofeere fof rewata ko e laawol mum. Heen ena takkii e naange ko nanndi e tagofeere Meerkiir, ko naandi e tagofeere hoodere jaayre (wenus), heen ena ngoɗɗi naange ko nanndi e tagofeere Pulutoon).
Njuuteeki hitaande e dow tagofeere fawii ko e ngoɗɗeeki hakkunde tagofeere nde e naange. Yeru: njaggen e koye men suudu ena woni hakkunde wuro ter. Jaalal suudu ena feŋaa hakkunde suudu ndu ter. Jooni noon ƴeften yimɓe tato : – Dikko ena takkii e jaalal suudu ngal; – Sammba ena damal suudu ene sawndondiri e Dikko; – Demmba ena caggal wuro (saare) ene sawndondiri e maɓɓe.
Jooni noon, Paate wiya ɓe gooto fof yo taaro nokku ɗo woni ɗoo: Dikko taaroo jaalal suudu, Sammba taaroo suudu ndu, Demmba taaroo wuro ngoo. Oɗon nganndi ɗoo, maa Dikko taaro jaalal mum laabi keewɗi, tawa Sammba gaynaani taaraade suudu nduu. Sammba ne ma taaro suudu nduu laabi kewɗi tawa Demmba gaynaani taaraade wuro ngoo. Jooni noon, caggal nde paam-ɗen yeru Dikko e Sammba e Demmba, njerondiren hitaande e dow tagofeere men Leydi ndee, e hitaande e dow tagofeere ɓurnde woɗɗude naange wiyeteende Pulutoon. Hakkunde Leydi e Naange ko hedde 150 miliyoŋ kilomeeteer; hakkunde Pulutoon e Naange maa abbo e miliyaruuji 5 haa e 6 (kiloomeeteruuji). Ndeke Leydi ɓuri ɓadtaade nannge e Pulutoon (No Dikko ɓurdi Demmba ɓattaade jaalal nii).
Ko ɗum waɗi, e nder hiisa, so fof ɓetiraama kitaale men ɗee, hade Pulutoon taaraade naange, laawol gootol haa arta ɗo wonnoo (alla e mayre woɗɗude naange), tawat Leydi men ndii taariima naange laabi 248; Ɗum firti ko hitaande wootere to tagofeere Pulutoon, ko duuɓi men 248.
Sinno jooni yimɓe ena ngonnoo to Pulutoon, so cukalel jibinanooma toon, jibdinaama e cukalel goɗngel gah e leydi, so cukalel Pulutoon dañoyii toon lebbi 6, tawat funeere maggel dañii gah e Leydi duuɓi 124. Sagata mo duuɓi 62 to Jowol, giƴum ko cukalel ngel leɓɓi 3 toon to Pulutoon. (Kono yimɓe njiyaaka to tagofeere Pulutoon, ko yeru tan. Ko ɗum waɗi mbiy-ɗen “sinno”).
Ɗoo noon ma paamen kadi, huunde fof ko e yowitaare. E nder hakkillaji men neɗɗo mo lebbi 3, e dow leydi ndii nguur-ɗen ndii, mbiyaten ɗum ko cukalel (ko tiggu). Kono ena waawi tawde gonɗe ngonaa gootum (nokkuuji ɗii ngonaa gootum), lebbi 3 to Pulutoon tawat jibinaaɗo toon oo wonii sagata, kono sagata mo leɓɓi tati. Oo yeru, ko anndinde tan, e nder aduna hee, huunde fof fawii ko e yowitaare, fawii e ko hol no yiyraa e nokkuuji ceertuɗi.
So en njerondiri nguurndam Aadee e nguurndam hoodere, nguurndam neɗɗo wayata raɓɓiɗde kono majaango yitere nih. Hay so neɗɗo waawiino wuurde duuɓi 200, so ɗum ƴeewndaama e goodgol walla e nguurndam hoodere ɓetirteeɗam teemedde e teemedde miliyaruuji duuɓi, nguurndam neɗɗo ɗam wayata raɓɓiɗde ko no majaango yitere nih. Wayata raɓɓiɗde ko no peetel jeyngol nih e yaawde ñifde. No peetel ñifirta tawa lewlewndu ena heddii nih, nguurndam men ɓuri ɗoon raɓɓiɗde so ɗum ƴeewndaama e tagoore waynde no hoodere. Eɗen mbaawi nii waasde yahde to koode: jerondiren nguurdam men e nguurndam Leydi. Ko heewi e ɓurɓe naywude e men ko ɗoo ngoppi leydi ena yaha haaju mum.
Ɗum haɗaani eɗen ɗoo, peetel nguurndam ɗam Geno hokki en ɗam, eɗen ndaɓɓiɗina ɗum kadi e nder kareeli men, eɗen mbarondira. Eɗen tafa konuuji ngabbon ceene ngam raɓɓiɗinde peeton nguurndam kon Geno yeɗi en kon! Kono ƴeewen noon, so mbuubu sooyniima cukalel ngel duuɓi 2, wiyata “kooni ko o neɗɗo juuti balɗe! Duuɓi ɗiɗi no woorunoo! Miin ko mi mbuubu nayeewu, ɓiɓɓe am ena taaroo mi, ena naamndoo mi, hol no mbaɗ-mi haa njuut-mi balɗe! Hol peeje kuutorii-mi haa mbaaw-mi wappaade kelle e paɗe yimɓe, haa naywu-mi, keɓ-mi lebbi tati”! (lebbi e ɓetgol yimɓe, tawa noon wonaa lebbi e ɓetgol buubi).
So ɓooyii, mbuubu nguu miijto, yuurnitoo, wiya “iinh! hay miin pot-mi ko yettude Geno, sabu ko kokkaa-mi koo, ɓuri juutde e ngeɗon tokoson nguurowon balɗe tati tawa naywii maayii”.
Umar Abdalla Wele


text:
Sappo e goo lewru suwee 2009 haa sappo e goo lewru suwee 2022, waɗii duuɓi sappo e tati ko Mammadu Sammba Joob lollirɗo Murtuɗo ruttinoo e Joom mum. ko kanko wiynoo « jaambaaro woyetaake, gollal mum ñeemtinte ». Ene jeyanoo e miijooji makko « yo Pulaar jannge mbele ɓamtoo, jalba yaynoo ». Wonaa wutte jooɗɗo, wonaa galle jooɗɗo, wonaa oto walla goɗɗum. Murtuɗo daraninoo tan ko jaŋde.
He eɓɓooje o joginoo, omo miijotonoo mahde defterdu, walla nokku janngirɗo Pulaar, bittirɗo pinal pulaagu. Ko oon nokku o innirnoo K-B, tawi ko alkule ɗiɗi ɗe sawtawol mumen nanndi e Kaaba, suudu Alla hormanteeru nduu. Ene gasa ngartoyen e firo ɗee alkule ɗiɗi, ko fayi arde, e ballal Joomiraaaɗo.
Ko he maayirɗe lewru feebariyee 2022, Sih Haamiidu sosi goomu ngam heblanaade mawningol ñalawma oo gorko wirninoo. Ɗum noon waɗi ko caggal nde ɓe ƴeewi ɓe ƴeewtindii, ɓe tawi alaa fof nde ɗum meeɗi waɗeede, hay sinno waasataa tawa won wonnooɓe e miijaade ɗum. Sikke alaa, wonaa ko foti wonde. Ko ɗoo pellital ƴeftaa, goomu sosaa, jeeyngal waɗaa fayde e kala ɗo ɓiɓɓe leñol ngol ngoni. Pulaar noon ene wiya, « kala ko dilli, tawata ko ko dillini ɗum koo ɓuri ɗum heewde doole ». So wiyaama « fulɓe noototaako, tawata ko a noddaani ɗumen e ko njiɗnoo noddeede ».
Caggal eeraango ngoo, wonti tan ko yiɗi toon nelaa toon. Banndiraaɓe woɗɗuɓe e ɓadiiɓe fof nootorii no yooɗiri. Ɓee njoli ngari haa njettii. Ɓeya naatni juuɗe e jeybaaji mbaɗi heen fotde. Nde seteeji ɗii njettii Mbaañ, ko mbeefeegu yimɓe jaɓɓii ɗumen. Mawɓe woppuɓe haajuuji e hammuuji, rewɓe hippuɓe barmeeji ene padi haa ngarta nde ndefa kiraaɗe, e sukaaɓe softuɓe wayɓe no noddaaɓe e ko keppannoo tawtoreede.
• Ko ñalnde sappo lewru suwee, caggal jaɓɓungal otooji, pucci e motooji, ñalɗi ɗii ngudditaa e gardagol Joom wuro Mbaañ e hoohooɓe mawɓe.
• Nde hiiri, naalankooɓe e magiyankooɓe mbaɗdi ɓuraa waawde mantude oo daraninooɗo yo leñol wood, yoo wuur. Hiirde ndee fuɗɗii ko waktuuji sappo e ɗiɗi jamma, gasi ko waktuuji joyi subaka.
• Ñalnde sappo e goo lewru suwee, subaka, seteeji tawtoranooɗi fof ndawani ko genaale, ngam juuroyaade yanaande Murtuɗo Joob, duwanaade ɗum, kañum e denndaangal maayɓe juulɓe.
• Rewi heen ko joɗɗingol haayre adannde ngam mahngo K-B Pulaar e gardagol mawɗo falnde Mbaañ, woni Haakem Mbaañ, walla mbiyen Préfet.
• Rewi e ngaal gollal ko yeewtere gooɓe-jiile, ngam siftinde renndo ngoo payndaale joofaaɗe he ɗee golle, e hesɗitinde eeraango fayde e banndiraaɓe fof, mbele nokku oo mahee ko adii nde ñalawma oo ene arta, e ballal Joomiraaɗo.
• Kikiiɗe sappo e goo oo, waɗaa ko yeewtere faatunde he nguurndam Mammadu Sammba Joob. Anndunooɓe mo, meeɗnooɓe gollodaade e makko e wuurdude e makko, ƴeftunooɗo heen konngol fof seedtiima e makko geɗe moƴƴe, potɗe ñemmbeede.
• Jamma sappo e goo, ko hiirde pinal yuɓɓinaa, gila futuro juulaa tan haa waalaa waklaa.
• Ñalnde sappo e ɗiɗi suwee 2022, e gardagol Ceeerno Kodda Joob, deftere Alla teddunde ndee wilnaa, Mammadu Sammba Joob e maayɓe juulɓe fof neldaa duwaawu. (Aamiin, yo Alla jaɓduwaawu).
Ko ɗoon yimɓe ɓee nduwondiri, mbaynondiri, huunde e seteeji ɗii dawti. Ko adii ɗum, ardiiɓe Fedde Baaba Leñol e Mawɓe wuro Mbaañ fof njettii arnooɓe tawtoreede, ummiiɓe to woɗɗi e to ɓadii.
Malal Sammba Gise


text:
E kuɗol Ibraahiima Muttaar Saar (yeewtere nde o waɗnoo e hitaande 1983 to peŋgal Sammba Baydi, catal FƁPM Nuwaasoot Ndee yeewtere heɓiino kadi yaltineede e emisiyoŋ Fedde Ɓamtaare Pulaar to Rajo Muritani ñalnde 20/12/1989.
Eɗen njetta Alla baɗɗo haa gellaay Aali Faal hawri e oo jamaanu, mo siyaas e karallaagal toowngal mballi haa kaɓirɗe kese ngari ina nannga daaɗe ina moofta gannde mbaasa majjude, sabu ɗuum, Gellaay ko jaalal mawngal e nder jaale ɓurɗe himmude e nder coñce Pulaar, walla mbiyen tan nder pinal haalpulaar en. Sabu ɗeeɗoo gannde kese, eɗen mbaawi wiyde hankati, e nder Afrik, so nayeejo maayii tawi ganndal ngal waañnjitaaka nattii wonde suudu defte duppaandu, e reftaade konngol ganndo gooto biyeteeɗo Aamadu Hampaate Bah.
Darnde Gellaay e nder coñce Pulaar ine laaɓti no feewi (ɗaccu boom miin mo mbiy-ɗon yo mi yeewtan on hannde oo, mi jogoraani dañde caɗeele keewɗe faamondirde e mon) e faayiida darnde makko ndee ɗo tolnii e hol ɓesnooje ganndal makko e jimɗi makko ngaddani pinal men.
Mo wiyi Gellaay, wiya pekaan. Mo wiyi pekaan wiya Gellaay. Ina wayi no ɗeeɗoo inɗe ɗiɗi ndentii, ngontii innde wootere. E nder coñce Pulaar, pekaan jeyaa ko e fedde wiyeteende jimɗi ngenndi. Ine jeyaa e ndeeɗoon fedde, gumbalaa (jimɗi seɓɓe) e kerooɗe (jimɗi waañooɓe), dillere (jimɗi maabuɓe), fantaŋ (jimɗi fulɓe aynaaɓe), yeelaa (jimɗi awluɓe), naale (jimɗi riimayɓe), leele, daari, tinndi, cifti, pulareeje, jimɗi walla coñce denndaaɗe, ɗe leñol haalpulaar en fof njeyi.
Pekaan jeyaa ko e jimɗi awooɓe hoɗɓedaande maayo ina nannga liɗɗi, na mbaaña barooɗe maayo. No dillere e kerooɗe nii, pekaan ine yahdinee e cefi baɗɗi konnguɗi ɗi ngonaa Pulaar. Doole e ɗiin konnguɗi paamnaaki. Addi ɗum ko jom jimol en ngol ina njahdina e ko mbaɗata koo gaatuleeje goɗɗe nodduɗe jinneeji walla barooɗe ladde baklotooɗe e kaawisaaji goɗɗi koɗɗi e nder ladde walla e nder ndiyam. Pekaan nii e hoore mum ine wiyee ummii ko e jom maayo en. Silsil wiyi ko biyeteeɗo Demmba Jeey Gadano ina umminoo nokku walla wuro wiyeteengo Tuuba Jeey ina feri faade Gaañol. O ari haa o yettii e nokku biyeteeɗo Duunu Baaba Jeey e wuro wiyeteengo Njeeyen hakkunde Njooben e Ñaaŋeen, o hoɗi ɗoon. Caggal ɗuum o eggi o hoɗoyi wuro ine wiyee Leybaar, kono o woppi ɗoon banndiiko debbo Kummba Jeey, o tellii o fayi fuɗnaange. Nde o yahnoo haa o woɗɗoyi, o ruttii. E ko artata koo noon, o nani debbo joom maayo ina yima jimol. O ari haa o ɓadtii oon, o tawi oon yiyaani mo, ine jokki e yimde jimol mum. Nde yahnoo haa ɓooyi, debbo jom maayo oo ŋoŋi, woni e wiyde ine ɗaanoo. Ɗoon Demmba Jeey diftii hulnde nde o joginoo omo yimra jimol makko ganndiraangol jooni pekaan ngol, dogdi heen. Demmba dogi nawi hulnde ndee, debbo oo eewnii mo, noddiri mo innde makko, wiyi mo : “eehey maa Demmba Jeey, artir ko naw-ɗaa koo, mi rokku maa ko njiɗ-ɗaa fof !” Demmba wiyi yiɗi ko jimol ngol. O wiyi yo Demmba naw, o rokkii ɗum kañum e leñol mum fof. Ko ɗum waɗi ine wiyee ko Jeeyɓe njeyi pekaan. Caggal Demmba Jeey Mawɗo, ko ɓeeɗoo njimi pekaan e nder Jeeyɓe : Demmba Ciiwa, Ŋaɓoodu, Mammadu Jeey, Saara Jeey (ɓee fof njeyaa ko Jaarangel e nder diiwaan Podoor), kam e biyeteeɗo Demmba Jeey goɗɗo ine jeyaa Siiwre (Podoor), jannginɗo Gellaay oo. Ine waawi tawa ko idii nde Gellaay feeñata, yimɓe heewɓe woɗɓe njimii pekaan, kono ko ɓeeɗoo ɓuri heen lollude.
Pekaan sifotoo ko cubalaagu no wayi, ina tinnda nguurndam cubballo no foti siforaade hakkunde mum e fasiraaɓe mum walla hakkunde mum e kinɗe goɗɗe. Pekaan ina daara golwole hakkunde jaambareeɓe subalɓe e koye mum en, walla ɗo mbaɗdata e jinneeji, kam e barooɗe maayo.
En mbiyii jeynoo pekaan tan ko jeeyɓe. Jeeyɓe mbayi e subalɓe ko no awluɓe mum en nii, ko kamɓe tan keerorinoo pekaan, hay gooto yamiraaka naatde e nder lowre maɓɓe. Pekaan ine yimee e fiyfiyre.
Gellaay Aali Faal jeyaa ko Aram. Baaba makko wiyetee ko Hamedin Sammaba Faal, yumma makko wiyetee ko Jeynel Ñaŋ. Ko ɗum waɗi Gellaay ine wiyee Aali Jeynel. Gellaay sankii ko Aram e hitaande 1971 (koleraa), omo yahra e duuɓi 70 pawɗe (Abel Sih e Yero Sillaa kawrii heen). O jibinaa ko e hitaande 1898. Nde o fuɗɗii yimde tigi-rigi omo yahra e duuɓi 25. Ɗo adan ɗoo ko e dingiral tan omo fijira pekaan, omo weltinira giƴiiko en. Jarabi mawɗo arani mo heen, tee omo weli daande. Giƴiiko en mbiyi mo yo o fellit tan, hankati o yima. Kono Gellaay huli, nde wonnoo o wonaa Jeeyo, tee o anndaa asko subalɓe, o waawaa jaraale. Ko biyeteeɗo Abbaas Sammba Faal waawni mo, suusni mo haa o waɗti yimde. Nde jeeyɓe nani wonde cukalel gootel inan Aram ina wiyee Aali Jeeynel ina yima pekaan, tee ine weli daande haa wooroo, ɓe laawii, ɓe ngari ƴeewde. Ndeen ɓe njiyii ɗum, ɓe nganndi ko ɗum goonga, tee eɗum foti harteede ko yaaccii. Ko ɗoon ɓe neldi Sete ine ummii Jaarangel ari tawi Gellaay Aram e dow innde jeeyɓe fof. Ɓe mbiyi so Gellaay ine yiɗi jam yo woppu ko yimata koo. Ɓe mbiyi Gellaay nehtaanii ɓe no feewi, holli ɓe kadi wonde no ɓe njiɗiri fof, ko noon, kañum wonaa Jeeyo, kono ine jarribaa e pekaan. Ko e oon sahaa Demmba Jeey to Siiwre ari, walli mo haa jeeyɓe njaɓani mo yo o yim, kono e dow ooɗoo sarɗi : kala nde Gellaay feŋi hiirde, ko waawi dañde heen fof yo tottu jeeyo tawaaɗo fof, hay so tawii ko cukalel, oon noon itta heen ko welaa fof, rokka mo. Abdarahmaan Saalif wiyi Gellaay rewii aadi oo ko juuti, kono nde yahnoo haa ɓooyi, waɗti saltaade. Yero Sillaa wiyi, won wiyɓe ine jeyaa e jannginɓe Gellaay biyeteeɗo Baydel Jeey to Jaarangel, Demmba Jeey ɗiɗaɓo jannginii mo, Dikal Njaay to jowol jannginii mo.
E oon dumunna noon, pekaan ine heewi faayiida e nder leƴƴi ɗii kala, walla kinɗe ɗee kala, sabu eɗen nganndi nguundam leñol ngol ko ko yuɓɓinaa tan, hinnde fof ine jogii fotde mum e golle mum ɗe heerorii mbele leñol ngol ina wuura. Subalɓe ine njogii lowre ɓurnde mawnude nde wonnoo ko kamɓe nganndi maayo. Ko e maayo ndiyam ummotoo, ko e maayo cakkudi (liɗɗi) ndañetee, fawtii heen kadi, kamɓe subalɓe awooɓe hawraama ko kamɓe ngoni hinnde tan nde nguurndam mum ɓuri hoybineede : eɓe ngawa, eɓe ndema, eɓe ngayna. Ɗumɗoo ine addani kinɗe keddiiɗe ɗee waɗtude hakkille e kala ko cubalaagu jogii walla ummanii. Ko ɗum waɗi kadi pekaan dañde martaba mawɗo e nder haalpulaar en fof e dumunna mo Gellaay feeñi oo. So fiyfiyre ummanaama ko huunde mawnde, Gellaay wiyi “mo waawaa yahataa”. Pekaan ko doole subalɓe. Bayal Sammba Teen wiyi “ko pekaan semmbini cubalaagu”. Demmba Kebe kañum ne wiyi “ko pehe e peeje e pekaan ndenndi mbaɗi fiyfiyre”. Ko ɗum ganndal ñeeñɗungal tawi kadi ina yahdi e njimri coftinoori.
Hol ko Gellaay addani pekaan ?
En mbiyi Gellaay e pekaan ngontii innde wootere, sabu ɗuum, so pekaan feccaama e hakkunde, heen feccere ko kanko tan jeyi, sabu pekaan ko jimɗi subalɓe gaadanteeji kañum e ko Gellaay waɗti heen e ñeeñal mum e hakilantaagal mum.
Ine jeyaa e jimɗi ɗi o reftii walla ɗi o fenti ɗiiɗoo : Fallemme, Ngaari e Ndillaan, Seeku Bali, Balla Jeerel, Hammee Birom Moodi Kome, Lappol makko e daande maayo rewo (gila Gede haa Loobaali), walla e maayo Duwee. Ine woodi kadi jimɗi goɗɗi ɗi Gellaay yimi ina sifoo ladde walla ngaari maamaari to fooftii ekn. Gellaay, ko idii fof ine janngi no feewi pekaan. Wattindiiɓe anndude mo mbiyi “alaa cefol ngol o anndaa”. O janngii kadi jaraale e asko subalɓe no feewi, sibu ine heewi so o feŋii hiirde omo yima, kala naatɗo e dingiral hee sappii wiyi mo “Ndoondu woyii”, o askintu joom mum, o jarfa ɗum, o haala baɗte taanum en. Yanti heen kadi Gellaay ko jiiliiɗo sabu ine famɗi e nokkuuji men ɗo o yettaaki, o duumii ɗoon, o moƴƴaa ɗoon haa ɓeen cikki ko ɗoon tan o anndi. To baɗte jimol too noon, e ooɗoo sahaa annduɓe heewɓe kawri so tawii Gellaay janngunoo ko Quraana, o wiyetenoo ko waliyyu, sabu no o yimirta nii, hay gooto yiyaaka ko adii mo e ko sakkitii mo ine yimira noon. Eɗen mbaawi wiyde ko dokke Alla ! E ooɗoo dumunna golle baɗɗe faayiida ngollaama ko faati e pekaan kañum e Gellaay (musiɗɗo men Aamadu Abel Sih to Duɗal jaaɓi-haaɗtirde Ndakaaru winndii e Gellaay deftere, Yero Sillaa kadi wiyi won ko gollii e makko, won deftere winndi ine yalti jooni jooni ine wiyee “Yoga e coñce haalpulaar en e nder Afrik bannge hirnaange”).
Ko adii teskeede e geɗe Gellaay, ko o yimirta ko no o weliraa, o lelnira daande makko no o weliraa. Omo yima ko yooɗi ɗo o sifotoo gure e yimɓe mum yooɗɓe walla moƴƴuɓe, ɗo o sifotoo ladde, ɗo o sifotoo maaje (so on miijiima Fallemme, “ɗo maaje ndenndi ceeri…”. Walla hakkunde nooroo e koyli : “koyli yiɗaa nooroo, nooroo yiɗaa koyli, koyli fuɗii wuubiima, gubiima, gaabiima, waɗi mbaafurna, ŋaaya goolooli, koyli soppaama fertaama, heefaama heefdaama yaɓɓaama, wujaama lelnaama e ngulam gaynaako”… So Gellaay ine yima ɗeeɗoo geɗe jooɗɗe, o welnat haa kala keɗiiɗo mo sikkata ko ine yiya ko o yimata koo.
Gellaay ine yima ko yurminii, daande ndee wayloo. Kala keɗiiɗo hakkunde Seeku Bali e baaɗum, ɗo o wiyata “Kaaw am, yee kaaw am ban neene am hoto yah to ngaari Ŋawle”, ɗoon ɓernde mum bonat. Won no Gellaay yimrata heen sahaaji cikkataa o woni ko e woyde, ko ɗuum addani mo wiyeede “Mawɗo goyoowo”. Hammee Birom Moodi kome ko jimol jurminiingol e nder jimɗi Gellaay.
Gellaay ine yima ko hulɓinii. Seede mum ko fallemme, hakkunde ngaari maayo e jaaltaaɓe, hakkunde Baaba Abdul e Abbaas (Gellaay tawaaka), ngaari maayo ina haɗi yimɓe tellaade : “ndeke tumaranke anndaa ladde, min njoofi ɗo joofetaake, min mbaali ɗo waaletaake”. Ɗo pullo darii wiyi ɓe : “ƴeeŋee, ƴeeŋee, ƴeeŋee ɗoo waaletaake, ƴeeŋee yoo hoto pittaali mbonde”, walla ɗo o wiyata : “ndeen gorbal lasiima, fukkitiima hakkunde maayo, maayo ɓawli wayi no ƴiiwoonde. Ɓe mbiyi nduñee laana. Ɓe kabbirani ndii ngaari, ngaari sooyniima ɓe, laana, so a yiyaani oo ngar-mi ngaraa, so a tawaaka oo jaasaa njettii-mi, kelle e kuljinaali… Aɓe nanngi e kalaace, aɓe mbakka ngaari jamɗe ina nafoo gaaraaji ina sinndoo kalaace, koyɗe ine kaya ine suddoo baanaaji. Geelel wooroo oo beetawe e Fallemme !” Ɗoo ine hulɓinii, kono kadi ɓuri hulɓinaade ko ndeeɗoo rogere “Abbaas nootii e Baydi jooɗii yawtini mo junngo ngal ne waɗi sojoojoo njuga darii e mayri, ngaari faayaani ine seeka ndiyam ine fayi e maɓɓe. Geelel wooroo oo beetawe. O tukkaanii goɗngal ngal waɗi sojoojoo njuga darii e mayri, wooroo ngaari faayaani ! O wiyi nii, o ƴukkaanii goɗngal Geelel… timmii jeegom, ko ɗum wonnoo e laana. Mbiy-mi eeheey Gellaay, ɓernde am bonii, mbiy-mi woy ladde, njoogu bonii fuɗnaange”… Oɗon nganndi banndiraaɓe, ɗoo ine hulɓinii “kalaace ngasii e laana ngaari faayaani ine tiindii e maɓɓe”. Jimoowo oo wiyi Alla e mum hulde, kañum soppinii. O wiyi “Geelel, tawi miin mi dariima e jaljalɓe, mi ronkii daraade mi jooɗiima”.
Kono banndiraaɓe ko adii nde njaltaten ndeeɗoo rogere, alaa e sago mi timmina ɗoo hakkunde jaaltaaɓe e ngaari maayo, sabu yooɗde sifaa oo, o wiyi “ndeke Kebbee Abdul Demmba Aali Muusaa ina wondi e garde Kummba koorongal ŋaɓɓitiima, o wiyi nii o diccii, o fiɗɗi junngo, gorbal ŋaɓɓitii. Eyyoo ngaari faandiima laana ŋaɓɓitii kunungal, kunungal wojji no lewlewndu. O wiyi nii o tuggii juuɗe o tacciti bannannde, o ŋaɓɓiti wannannde, ngaari girbii laana, o girbii rawaandu, kapsunaaji petti, cuurki molli hakkunde maɓɓe, laalaaɗe hoore ngaari pilti maayo waɗi yiriinde. Ɓe mbiyi haayoo tumaranke waɗii ɗoo ko wayreeeeee…”
Gellaay ina yima ko jalnii : ɗoo woni seede mum ko Balla Jeerel ceɗɗo mo waawaa ndiyam biynooɗo ina suuta Kummba ɓiyi jaaltaaɓe e hakkunde subalɓe. Balla arnoo ko jiggoore kono hootii rimɗaani, sabu jaaltaaɓe renndinii ɗum e ngabu ɗeɓi yoolde ɗum, dogi woppi comci mum e yeeso Kummba e yumma mum. Banndiraaɓe, ko ɗoo njiɗ-mi juutnaade seeɗa, haa njiyen hol no Gellaay sañirta jimol, ngannden ƴiye gonɗe heen e mbaadi ndi o rokkata konnguɗi makko so tawii omo sifoo won ɗeen geɗe. Aamadu Abel Sih e nder wiɗto mum dottii yimre Balla Jeerel e no annama doge jeetati.
Rogere adannde ndee, ɗo Gellaay sifotoo Balla. Rogere ɗiɗmere ndee ko nde Balla ari hoɗii subalɓe . Rogere tataɓere ko laawaare ɓiɓɓe subalɓe. Rogere nayaɓere : fitina jaaltaaɓe e hoore mum. Rogere joyaɓere : ndeenka falo jaaltaaɓe. Rogere jeegoɓere : Balla huniima wiyi ina wara Gumaalo. Rogere jeeɗaɓere : jaaltaaɓe ina yiydee e debbo Gumaalo. Rogere jeetaɓere : Koyeera Balla e kootgol mum jeeri.
- So en ƴettii ɗo Gellaay sifotoo Balla ɗoo, ɗoon ina waɗi geɗe tati : Ko adii fof omo sifoo nokku Balla ummii oo : “Jeerel yoo…” Jeerel tan anndinii yimɓe wonde Balla ummii ko jeeri, kono wonnoo Gellaay ine yiɗi nuskude mo, wiyi mo kadi ‘Jeerel’, o helti mo haa o ɓeydoo jaasde e yeeso yimɓe. Nde wonnoo waalankooɓe ɓuraani horsinde jeeri, kala gummiiɗo toon ɓe mbiyata ɗum ko miskiino, baasɗo. Won kadi no Gellaay hollirta haa jooni wonde baasal jeerinaaɓe ko duumingal, ɗoon woni ɗo o wiyata “ñaamatnooɗo suuna, ganndunooɗo wollet, ganndunooɗo gundooji to jeeri”. Gellaay ine huutoroo kadi konnguɗi kollirooji baasal ngal ɗo tolnii, konnguɗi bayɗi no ‘suuna’ (leñol gawri ndiyamiri, wollet ko ñebbe). Eɗen nganndi ñebbe ɗo tolnii e nokkuuji men (sabu to cuuɗi amen minen ko caamɓe tan walla sohsohɓe kam e taalɓe e mboocɓe, mi yejjitaani lihduɓe, ko ɓeeɗoo tan korsini ñebbe) Ɗuum ine tawee jeeri Balla en. Gellaay ine haala heen gundooji. Waalankooɓe ñaamataa gundo, sabu gundo ñaamata ko ko ɓuri haaɓnaade. Balla en ine ñaama gundo. En paamii tan, no Gellaay fuɗɗorii bonnitirde Balla tawi ko e sifaade nokku ɗo ummii ɗoo. Ɗum hollitii tan omo yiɗi famɗinde mo e ko fayi arde e yeeso subalɓe huufɓe maayo ine ñaama liɗɗi. Geɗal tataɓal ngal omo siforoo Balla leñol mum. Balla ko ceɗɗo, tee ko ceɗɗo jeeri. Enen kam nii eɗen nganndi ceɗɗaagu anndiraa ko jaambaraagal kono wonaa ɗuum woƴi Gellaay. Woƴi Gellaay ko ceɗɗo jeeri waawaa ndiyam, anndaa maayo e kaawisaaji mum. O wiyi « maa a hoot a rimɗaani ».
- So en ngarii e rogere ɗiɗmere ndee, ɗo Balla Jeerel ari ine hoɗdi e subalɓe, hay ɗoo, Gellaay maa hollu en miskinaagu Balla nde ari e galle jaaltaaɓe « jaaltaaɓe ko daddo mo ñaamaani saayna », Balla alaa gacce ko keyɗuɗo, “ o waali ñaamde ŋaaluuji ndanewu.” O hersataa naamnaade “ hol liingu ñaamnoo-mi hanki ”. Yanti heen Balla yiyii neema subalɓe, fellitii woppude ko wonnoo, ina wonta cubballo. Ɗuum firti o tawii ko ɓuri ko o woppi koo, ɗum noon, ɓe o tawi ɓee ɓuri mo. Jogori addande mo bone ko wiyde omo meeranoo ɓiyi jaaltaaɓe, Faatimata jeemaayo. Oon ne walliti mo nii sabu geɗe keewɗe, gila e cefi haa e goɗɗum ko kanko janngini Balla. Faatimata ko diwo, laawol ine rokki worɓe yo ngar ƴama ɗum. Nde ɓiɓɓe subalɓe ngari tawi Balla ina wertanaa, “ɓee mbiyi njaggee Balla, kirsee Balla, ɓee mbiyi piyee Balla, ɓee mbiyi njomee mo ƴiyal, ɓee mbiyi njuwee mo hoɗɗaandu.”
- Ko ɗum addi rogere tataɓere ndee, hono mettere subalɓe fawiinde e cubalaagu. Ceɗɗo jeeri arde e maɓɓe ine ɗafta ɓe, ɗuum wawaa gasde ko gacce maɓɓe. Ko ɗuum waɗi kamɓe fof ɓe ndenti ɓe kaɓi e makko sabu reende hinnde ndee.
- Mettere ɓiɓɓe subalɓe woni mettere jaaltaaɓe. jaaltaaɓe kañum reeni ko fotde. Ko kanko woni jaaltaaɓe, o fotaani jaɓde ɓiyiiko ine adoo firtude aadi e nder subalɓe. omo anndi noon yumma mum Faatimata won ko woni heen, ko ɗuum waɗi kadi omo mettinani oon ne : jom galle yiɗi ko yo konngol mum laato !
- Deengol falo jaaltaaɓe. Ɓiɗɓe subalɓe mbeltiima caggal ko jaaltaaɓe haali koo. Jaaltaaɓe wiyi hay gooto resataa ɓiyum so wonaa cubballo, kamɓe ne ɓe pellitii waɗde fotde maɓɓe so reenoyde falo jaaltaaɓe hoto ngabu bonnude ɗum. Kono jaaltaaɓe wiyi hoto ɓe njah sabu ko ɓe sukaaɓe, ɓe cuwaa mawnude koye, fetel meho tan waawaa warde ngabu (gumaalo). En njiyii ɓiɓɓe subalɓe ɓee no tiiɗiri koye e hol ko ɗum jibini.
- Koo ɗoo kadi Gellaay hollirii wonde cubalaagu wonaa tan yettoode ndee walla wiyde ko hinnde nde jeyaa, cubalaagu ko ganndal tawo. Balla Jeerel wonaa cubballo kono ko kañum wari Gumaalo, wardi ɗum cefi ɗo subalɓe ndonki. “Falo kaawoo ñaayaama”, ɓe ndañii gacce, ɓe ndegginaama no sefre baali ni. Kummba wiyi baaba mum “ay, mi wiyiino ma yo a woppu ɗoo Balla, ay falo maa ñaayaama”. Kono ɗuum hoybinaani pellital jaaltaaɓe, o wiyi “yo ngo ñaaye ! Humanta ɓiyi am tan ko ɓiy jaaltaaɓe ngaari maayo!” (E nder ndee rogere Aamadu Abel Sih holli heen wonde Kummba e hoore mum janfiima leñol, sibu ƴettii ganndal subalɓe rokkii ɗum arani, ɗuum ko firtude aadi.)
- Hakkunde jaaltaaɓe e debbo ngabu. Gumaalo maayii, balla warii ɗum, jaaltaaɓe tawoyii debbo Gumaalo. Kamɓe ɗiɗo fof ɓe ndenndii hare feewde e Balla. Hol ko ɗum firti ? Ɗum firti ko jaaltaaɓe ɓuri jiidude ko e ngabu, hay so tawii ina bonna falo makko. Eɓe mbaawi haɓde e koye maɓɓe kono goɗɗo fotaani ɓilaade ɗoon. Jaaltaaɓe wiyi debbo Gumaalo “jaggan am Balla, njoolanaa-mi-mo e maayo, so o seertii heen yo o faytu Jolof”. Ɗuum woni ko joopii jaaltaaɓe wiyaani yo debbo Gumaalo war Balla. Hol ko saabii ɗum ? Ɗoo alaa ko Abel haali heen, kono jaaltaaɓe wiyi “yo Balla anndu ko miin woni jaaltaaɓe”; ɗuum ne, won ko roondii. Ɗuum ne roondii ko jaaltaaɓe, hay e yeeso Gumaalo ko kañum fellitta ko jogori wonde, ko kanko taƴata haala.
- Ƴeewen jooni noon ɗo jimol ngol joofi e hol maanaa jimol ngol. Keynum Balla arii ine ummii Jolof, Balla ina tuura ina holla keynum wonde kañum wontii goɗɗum : “taw-mi gaa ko sonndom e ŋatee sirƴa, mi waawi awde ne kay”. Ko ndeeɗoo rogere woni rogere Balla. Yo Balla hoy, ko ɗum tan woni joftagol ɓiɓɓe subalɓe. “Wonaa wutte e Balla, wonaa tuba e ceɗɗo jeeri… Woy heege yoo Balla hootii rimɗaani”. Won ko foti teskeede, ine foti teskeede wonde hay laawol gootol Balla memondiraani e ɓiɓɓe subalɓe, ko ngabu ɓilii hakkunde maɓɓe. Hol ko tagi ɗum ? Mbar ko waasde hormaade Balla e jaasnude ɗum waɗi subalɓe ɓee njiɗaano hay waɗdude e makko yeeso e yeeso, walla alaa ? Ngalɗoo naamnal ine foti jaabeede.
So heediima faayiida jimol ngol walla daarol ngol, sikke alaa wonde Gellaay, e nder jimol Balla jeerel yiɗnoo ko mawninde cubalaagu e dow ceɗɗaagu, o yiɗnoo kadi ko hollirde wonde won aadaaji ɗii potaani iwde ko wayi no pasiraagal, “gundo yo res gundo, elo yo res elo”.
En ngardii haa ɗoo e Balla Jeerel, en njiyii no Gellaay yimiri, hol no o holliri Balla, omo usta faayiida mum ko adii nii nde naatanta golle. Yanti heen kadi, gila adan e fuɗɗoode jimol makko, Gellaay habrii wonde Balla Jeerel “ma a hoot a rimɗaani”. Ɗoo tan o taƴii haala, ko adii nii nde o fuɗɗotoo yimde, yanti heen kadi en keɗiima to Gellaay yimata, omo wayla daande makko no o yiɗiri, so tawii neɗɗo ine heɗoo mo, sikkata ko ine yiya ko o haalata koo. E hono no mbiyrunoo-mi on, e ooɗoo sahaa ganndal coñce men fuɗɗiima yaajde ko faati e Gellaay, won ɓesnooje keewɗe dañaaɗe e nder wiɗto jime makko. Ko ɓuri heen timmude koo, ummii ko e golle musiɗɗo men Aamadu Abel Sih, binnduɗo heen deftere, muuli ɗum to nokku muuloowo defte biyeteeɗo “Nouvelles editions africaines”. E nder wiɗto makko, Abel yuurniima Pekaan, o asi, o aastii, o ubbiti heen gannde baɗɗe faayiida. Won ko o dañi heen e faamamuya ina jari banndiraaɓe ɓee kollee ɗum, sabu ɗuum ine heewi maanaa wonande wiɗtooɓe gannde. Won ko yiytaa heen hakkunde Seeku Bali, Balla Jeerel e Hammee Birom Moodi Kome.
Ibraahiima Muttaar Saar
Yeewtere Ibraahiima Muttaar Saar waɗannoo peŋgal Sammba Baydi e hitaande 1983. Ndee yeewtere heɓiino kadi yaltineede e emisiyoŋ Fedde Ɓamtaare Pulaar to Rajo Muritani ñalnde 20/12/1989.


text:
Jaɓɓorgo Pese ñeeñal
Pesol: ñeeñal
Ñalawma Alamari e Kayhayɗi Ceɗɗaagu laawiima
Mbeñu Ganna, taaniraaɓe Sammba Mayram Moolo walla taaniraaɓe Balla Jeerel (no subalɓe keewi yanoraade ɓe) njuɓɓinii ñalawma Alamari pattamlamo ñalnde 16 mars 2019 nder...
Hiirde Pinal Catal Kayhayɗi
Ñalnde talaata 23 mee, hiirde pulaar mawnde waɗii Kayhayɗi to galle sukaaɓe. Yuɓɓini hiirde ndee ko dental duɗe janngooɓe Pulaar e ballondiral Catal Fedde...
Hiirde Catal F.Ɓ.P.M. Nuwaadibu, ñalnde 06 mee 2017
Ñalnde Aset 06 mee 2017, catal Nuwaadibu fedde Ɓamtaare pulaar e Muritani yuɓɓinii hiirde pinal mawnde, nder Nuwaadibu, tawi fayndaare mum ko ummanaade mahde...


text:
Ardido Lesdi America US Joe Biden mani ardiido Lesdi Africa Fombinaari Cyril Ramaphosa dowko laarani taskaramji maako ngam hurguki gannudi yanayuuji sella.
O wi “narral amin bee kawtal koppi dum hunnde on ko hurgata gannudi kewdi nder Lesde Duunioyaaru nden Lesdi Africa Fombinaari do nder Lesde Botirta bee man.,”
Dooko giidal wade nyennde jumbaare ministaajo haa America Naledi Pandor, wi Ramaphosa baruan yiduga bolide narral ngam joonde jam hebe.
Ardiibe ben taskani waduki giidal ko wannginta dabareeji kanndudi ko hurgata gannudi yanayuuji sella ‘e ko waddata jahargal yeeso nder Lesde Duuniyaaru fu.
SADIQ ALFA


text:
Caggal nde musiɗɗo Aamadu Malal Gey haalani en no mawningol “Teeminannde ɗiɗmere kaanankiri Maasina” yahri, omo jokkana en seeɗa e daartol laamaandi Maasina.
Fedde ngam guurtingol Wuro Hamdallaay hormaango ngoo (Association pour la Réhabilitation de la ville Sainte de Hamdallay), sera Mooɓti, yuɓɓinii kawtal manngal e lewru Mbooy (Marsa) 2019 to wuro Bamako ngam wuurtinde Teeminannde ɗiɗmere gaafgol Laamaandi Fulɓe Maasina ina wiyee kadi Laamaandi Diina Hamdallaay.
Jeewte ɗee kollitii seeɗa e daartol Maasina ko adii Laamaandi Seeku Aamadu. Ndeen ko Arɓe maa Arɗooji (teelo ko Arɗo) ngardinoo diiwanuuji Maasina, Arɗo fof e diiwaan mum e sarɗiyeeji mum. Maasina mooftii maa won Arɗooji noogaas-e-jeegom. Gaa-gaa Arɗooji lolluɗi ko wayi no Silaamaka, Buubu Arɗo Galo (ɓiy Arɗo)… ɓuri lollude ko Arɗo Jeeɗiɓo biyetenooɗo Hamadun Fulaani, Arɗo Maasina (1485 – 1508). Omo wiyetenoo kadi Pallaadi Galo maa Arɗo Maayo Ngaddooru “ Eggirgol Coowagol ” Saahal, ɗum woni lappi hakkunde Burgu-Haayre e Kareeri to Jamtooji.
Ina ummii e makko Alfaa Nuhum Ɗahiiru Buubu Suufi Tahiiru Bella Galo Arɗo Ngaddooru, jeytoraaɗo e diisneteeɓe Seeku Aamadu nde o waɗaa hooreejoo Batu Mawɗo. Kanko e Seeku Aamadu ubbidaa e “rawda” gooto.
Laamaandi Fulɓe Maasina fuɗɗii ko 1818, gasi e 1862 ina jeyaanoo e laamaaɗi ɓurɗi teskinde nder diiwaan Afirik-Hirnaange. Ndi wonnoo ko e nehaande leydi Mali hannde (e huunde e Burkina e Muritani).
Sosi Laamaandi ndi e hitaande 1818 ko ceernaajo lolluɗo biyeteeɗo Aamadu Hammadi Buubu Bari, lollirɗo Seeku Aamadu Siiseh Bari. O fawinoo ko e doosɗe diine Lislaam, ɗum waɗi ndi kadi wiyeede Laamaandi Diina Maasina. Ko e ndee hitaande 1818 Maasinankooɓe njaggondiri e Laamaandi Segu ndi Jaaraŋkooɓe ngardinoo to Segu. Konu Juulɓe teemedde tato e sappo e tato (313) huccondiri e ujune joy (5.000) ummiiɓe Segu. Ɓe pooli Seegunkooɓe e wuro Nukuma e ndee hitaande.
Adii won’de laamorde ko Nukuma hade mum eggineede ñalnde 21 Mbooy (marsa) fayde gurel tokosel ina wiyee Perel-Tuppe. Ko ngel gurel Seeku Aamadu inniti wiyi ɗum Hamdallaay (“Yettoode Allah” e ɗemngal Arab). Laamaandi ndi tafii dowla juɓɓuɗo ko wayi no marde Batu Mawɗo (Suudu Sarɗiyeeji Ñaawirɗi) e juɓɓe nderndere ko nanndi e Hariima, duuɗe deenaaɗe ɗo durngo heertinaa, e Qaadiiji nder gure, e jollirɗe e taƴtirde maaje (Jolol). Nder diiwanuuji e gure, Seeku Aamadu lelnii juɓɓe ballitooje nguurndam, haa arti e huuɓnude Diine Lislaam e moƴƴin’de koddigal hakkunde leñƴi, hakkunde remooɓe e aynaaɓe, hakkunde dowrinkooɓe e wurankooɓe. Ina heen :
– Batu Jaartotooɗo, (nanndi ko e “senaa”); ina waɗnoo jaŋnguɓe humpitiiɓe Lislaam capanɗe-njeeɗiɗo (70).
– Batu Mawɗo, ina waɗnoo capanɗe-nay (40) annduɓe. Mo woni kala ina halfinaa geɗal keeringal, yeru ko Alfaa Nuhum Tahiiru Buubu halfinaa jaŋde, Hammadun Bokari Bari loolirɗo Baa-Lobbo halfinaa ndeenka keeri leydi ndi.
- Diisneteeɓe ɗiɗo (2) keedtinaa e Seeku Aamadu ngam mballa mo so omo foti ƴeftude sarɗiyeeji.
– Cosgol Hariima, durnirdi duuɗe ndeenaandi, mooftanaandi nayi dewniiɗi seernaaɓe toppitiiɓe jaŋde nder duɗe mum en.
– Lelnugol sarɗiyeeji Aamadu Seeku jowitiiɗi e ngaynaaka; kuutorteeɗi haa e ndee hannde.
– Yuɓɓinde dabi taƴtugol nayi fayde duuɗe nde ɗi ngartii polindaaji, ɗum woni Jolol Burgu.
Ina teskee kadi peeje yuɓɓo dowla lelnaaɗe ngonti sarɗiyeeji ɗi mo woni kala rewata. Ina heen daranaade koɗdigal moƴƴal jamyamal hakkunde leñƴi, waɗɗin’de jaŋde suka so dañii duuɓi jeegom (6) tawa alaa njoɓdi, ekn.
E fawaade daartiyankooɓe e wiɗtooɓe Maasinankooɓe, wuro Hamdallaay ina waɗnoo 116 mawɗo galle, 740 duɗal jaŋde Quraana, 60 « Haafiz » Quraana, 120 reenirde « alyatimaaɓe », 100 deenɗo Quraana jeytoraaɓe e Batu Mawɗo, 60 leegal ina e nder wuro ngoo, 74 jofnde, Jumaa baawɗo nawde juulooɓe 3 000, Calliginorɗi 3 000.
Eɗen teskoo noon dille mawɗe gadduɗe firtaare Hamdallaay e Laamaandi Fulɓe Maasina :
- 1862 : caggal wolde Caayawal, konu Alhajji Umar Taal yani e Hamdallaay, firti ɗum saaki;
- 1863-1864 : Caggal wolde Maani-Maani, konu Maasinakooɓe e Kuntaaɓe kuufi Hamdallaay lebbi jeetati hade maɓɓe foolde konu Fuutankooɓe.
- 1864 : laamorgo Maasina, Hamdallaye fut détruite duppaa haa royti. Ko ɗoo duttorɗe keewɗe majji menndeŋ.
– Toggere Baragel (toggere mbaaraangu) nder duunde Deninngu sara Konsa, ko ɗoon Qaadi 3ɓo leydi Uuruɓe Duɗɗe, Alfaa Hamadun Yaaya Aali lelii. Kanko laatinoo mawɗo konu Maasina e wolde Maani-Maani.
– Rewo Toggere Baragel fotde km 20, ko ɗoon mawɗo konu Fuutankooɓe lelii, Alfaa Umar Ceerno Baylaa.
– Worgo Toggere Baragel fotde km 15, ko ɗoon ceernajo waliyu-Allah mawɗo lelii, Seeku Yerkoy Telfi mo Kunta.
Laamaandi Fulɓe Maasina firtaa ko e hitaande 1864 nde Tuubakiri yani e mayri caggal nde Aamadu mo Aamadu, taani mum Seeku Aamadu hawri e konu Fuutankooɓe.
E hitaande 1977, no Seeku Aamadu wiyrunoo, “Hamdallaay maa firto, kono maa wuurtu”. Kuntaaɓe e Taalɓe e Barinaaɓe e Jaarɓe Segu mbelditi e gardagol Horeejo Ndenndaani Mali oon tuma, General Muusaa Tarawore e Aamadu Hampaate Bah. Gila ndeen Hamdallaay mahtaama, wontii wuro heso waɗngo ndiyam e yiite e jumaaji e jamaaji.
Aamadu Malal Gey, Wiɗtiyanke Keeriiɗo (amagueye@gmail.com)


text:
Hol ɗum firti ? Eɗen moolii Alla, nguɗu, woni kaaseer ko ñawu ndonkanaangu. Kala mo ngu heɓi, ko heen balɗe mum keewi yiƴƴidde. Nguɗu alanaaka safaara, hay so tawii noon, to leyɗe mawɗe too, won sellooɓe heen caggal safaara juutɗo, muusɗo.
Hol ɗum firti ? Eɗen moolii Alla, nguɗu, woni kaaseer ko ñawu ndonkanaangu. Kala mo ngu heɓi, ko heen balɗe mum keewi yiƴƴidde. Nguɗu alanaaka safaara, hay so tawii noon, to leyɗe mawɗe too, won sellooɓe heen caggal safaara juutɗo, muusɗo.
Neɗɗo alaa ko waawi, Alla alaa ko ronki. Ko e laawol wonaa ngam waawde haɗde ñawu nguu yettaade neɗɗo. No aaɓnortoo ? Aaɓnortoo ko waɗde e ɓalndu neɗɗo geɗe paddorɗe, gaddanooje ɓalndu waawde haɓtaade ñawu nguu, haɗa ngu feeñde e mum : ɗuum woni nafoore feso.
Gila ko ɓooyi annduɓe ngonnoo ko jarribaade feso e dow kullon : kaawis ! feso ngoo ina yuumti no feewi, sibu, so kullel fesaama, nguɗu heɓataa ɗum haa maaya. Feso ngoo ina yuumti 100% ! Tee alaa batte goote ɗum yahdata, alaa rewam ngootam.
Jooni noon annduɓe puɗɗiima hoolkisaade feso ngoo e aadee ngam faddanaade ɗum kaaseer cikkaaɗo ina waawnoo heɓde ɗum. Kono nde anndetee mbele feso ngoo ina faddanoo aadee nguɗu, ko maa ɗoo e duuɓi keewɗi. Kono kadi ko waawnoo heen wonde fof, poolgu nattii woɗɗude. Wonande nguɗu tektekol mawngol, njeñtudi jarribo ngoo ina ɗaminaa ɗoo e 2020, woni ɗoo e duuɓi joy so heewii. Ɗoo e ndeen, annduɓe ɓee ina nganniyii huutoraade won ɗiin safaruuji ngam haɗde nguɗu, yeru yarde ñalnde aspirin ngam faddaade kaaseer tektekol mawngol, walla leɗɗe goɗɗe wonande nguɗu jofe, walla nguɗu enndu, walla baggol ekn. Eɗen njenanaa ɗoo e duuɓi garooji, nguɗu wontata ko ñawu ngu heewaani yiyeede.
BAB


text:
Caggal nde Yiilirde ngenndi teskii sokla fedde to bannge jannginooɓe, nde felliti udditde Duɗal Keblorgal Jannginooɓe (DKJ) ɗo joɗnde fedde ndee ɗoo. Kawgel yuɓɓinaa e lewru ut 2013, fotde 15 e nder 27 ɓenni heen. Ko ɓeen ngoni fuɗɗiiɓe janngude ñalnde altine 13 saawiyee 2014.
Caggal nde Yiilirde ngenndi teskii sokla fedde to bannge jannginooɓe, nde felliti udditde Duɗal Keblorgal Jannginooɓe (DKJ) ɗo joɗnde fedde ndee ɗoo. Kawgel yuɓɓinaa e lewru ut 2013, fotde 15 e nder 27 ɓenni heen. Ko ɓeen ngoni fuɗɗiiɓe janngude ñalnde altine 13 saawiyee 2014.
Duɗal ngal ina jannga ñalɗi ɗiɗi e nder yontere kala, hono altine e alarba kikiiɗe. Fannuuji janngeteeɗi heen ko ɗiiɗoo : Celluka (Dame innde e dame gollal) ; laabi jannginirɗi hiisa ; laabi jannginirɗi taro ; laabi jannginirɗi binndol ; laabi jannginirɗi ŋarɗugol binndi, e fittiyankaagal mawɗo. So Alla jaɓii ndeeɗoo rogere adannde joofnata jaŋde ko e maayirɗe nduuɗoo lewru mars 2014. Doge goɗɗe ina nganniyaa udditeede caggal ɗuum.
Almudɓe maggal ko ɓeeɗoo
- Aamadu Tijjaani Siidi Wele
- Mammadu Njobbo Jah
- Hammadu Sammba Njaay
- Jibiriilu Mammadu Bah
- Abdullaay Sih
- Aamadu Dulo Soh
- Mammadu Alasan Ndonngo
- Aamadu Ibiraahiima Sammba
- Sammba Aamadu Gise
- Accee Abuu Bakri Jibiriilu
- Aamadu Alasan Soh
- Alasan Demmba Sih
- Abuu Alasan Mbooc
- Karjatu Ibaa Joop
- Habii Kebe


text:
Ɓowde ko wuro fulɓe aynaaɓe dariingo hirnaange Ɓoggee e dow laawol godoroŋ tiindingol Rooso. Ɓowde darii ko e jeeri, Ŋoral Gidaala heedi ɗum e daande maayo , ɓe ndenndi gese, caaɗli, cehe e durnirɗi nde wonde kamɓe fof ko ɓe iwdi ngootiri : soowanaaɓe.
Ɓowde ko wuro fulɓe aynaaɓe dariingo hirnaange Ɓoggee e dow laawol godoroŋ tiindingol Rooso. Ɓowde darii ko e jeeri, Ŋoral Gidaala heedi ɗum e daande maayo , ɓe ndenndi gese, caaɗli, cehe e durnirɗi nde wonde kamɓe fof ko ɓe iwdi ngootiri : soowanaaɓe.
Ñalnde alet 17 lewru settammburu, agaaɓe baali wuro Ɓowde ndawri ko yuɓɓinde ƴaro e nder wuro hee. Ƴaro noon so oɗon ciftora heewnoo waɗeede ko e hitaande yajeende, wonande fulɓe aynaaɓe tawa toɓo toɓii haa heewi, durngol dañaama, jawdi haarii, kosam heewii. Ɗeen maale fof hikka njiyaama e nder nguuɗoo ndunngu ngarngu e sahaa katojinaaɗo, tawde wonii jawdi taccii ɗoo fatara bonɗo e nder ceeɗu hee. Nde wonde ndunngu rawane toɓaani ilaani, jawdi e yimɓe fof lorlii e nguuɗoo ceeɗu. Yoga e ɓowdenaaɓe ko uujdunooɓe e jawdi tacci maayo, njahi haa e nder ferlo.
Hikka noon hitaande artaani banndum, ko ɗum waɗi sukaaɓe agaaɓe ɓowdenaaɓe pelliti waɗde ƴaro baali, e nder ɗuum ɓe eerii yoga e gure hoɗdiiɓe maɓɓe nde ngarata tawtoree. Nii woni ko wayi no Daara Salaam en, Hamdallaahi en, Ŋoral Gidaala, Cidee, Ceenel, fulɓe e yoga e gure safalɓe catiiɗe (Daar el Afiya, Roymbel ekn..) alaa luutaaɗo. Kewu nguu fuɗɗii ko e saanga beetawe, aynaaɓe jeytoranooɓe e ƴaro ngoo fof curi baali mum en e saraaji wuro hee, haa nde yamiroore rokkaa yo fuɗɗe, aynaaɓe cortii, kalhali cukki e mum en, jawdi keddiindi ndii rewi heen. Kamɓe fof ɓe lommbii e laawol godoroŋ peccitngol wuro Ɓowde, ɓe teeɗti ɗum e otooji ummiiɗi Ɓoggee maa Rooso. Leelaani, ɓe loowi mbeddaaji wuro ngoo, punndi ruuki, boombi e seemedɓe ñaantiiɓe ina cacci, caati ɓe kelle e kuljinaali. Heddii ko heen gaynaako fof ina hollira gaatuleeje mbele baali mum en ina ndefta heen: ɓee ndiwa galleeji, naata e nder cuuɗi, taaroo wuro, baali ɓurɗi heen jolde fof ñemtinta ko ko gaynaako mum en waɗi koo.
Ko noon wooraa haa naange darii e hoore, tawi sukkaɓe rewɓe keblii puukri mum en, ndakkii kodde, ndefii maaroji e ñiheeje mum en, e tewu ngam wottinde hoɓɓe nootitinooɓe e ƴaro hee. Ñalnde heen noon mbaarudi ŋakkaani sabu kala gaynaako ƴarinooɗo, joldaaɗo heen fof nanngii dammuhol hirsani tawtoraaɓe kewu oo. Bottaaje ngottaa, atayuuji e tufameeje njaraa e nder ñalnde welemme, gooto fof ina siimta hol no yiyiri ñalawma oo.
Ɓowde hollirii wonde fulɓe ina njogii pijirlooji ganni baawɗi wuurtineede hannde, njanta e pijirlooji yonta hannde oo ko wayi no pijirlooji bal e fannuuji mum kala, jiidaani e mogooji, naalaŋkaagal keewɗi yuɓɓineede e sahaaji guurte elewaaji. Ƴaro noon ko goonga ko fijirde sukaaɓe kono kadi ko ɓeto golle sabu ko e oon sahaa anndetee hol gaynaako ɓurnooɗo toppitaade jawdi mum, ɓurɗo waawde faynude jawdi e nehde ɗum, ɗum ina ɓeyda martaba gaynaako.
Jeytoraaɓe e ooɗoo kewu ko ɓeeɗoo agaaɓe : Aali Giisel Bah, Saydu Aamadu Deh, Aamadu Faama Soh, Aamadu Yagga Bah, Jibi Seydi Bah, Aamadu Hawo Deh, Aamadu Mammadu, Hammoo Soh, Aamadu Mammadu Jallo et Aliw Aamadu Bah.
Siimtani en ooɗo kewu ko Aamadu Saydu Deh e Mammadu Demmba Deh ɗoo e nuwaasoot.


text:
Browsing Tag
boymaajo
Ardiido Lesdi Malawi boymaajo, Bakili Muluzi, O hebay nasaraaku kiita maako dum gullitaali haa hiitordu , kiitakan dow ko laarani mosle jawle ummaatoore. Ndottiijo on mar do duubi 79- laatiido Ardiido Lesdi Malawi ko hewtani duubi!-->!-->!-->…
Ardiido Buhari yottini kofli foofo maako yaaki Lenyol ministaajo boymaajo.
Ardiido Lesdi Naajeeriya Muhammadu Buhari yottini kofli foofo maako yaaki lenyol Ministaajo shaanu pijirle enanta sukaabe boymaajo, Alabo Tonye Graham-Douglas, sooyudo yonki maako nyennde Altine, 25 April, 2022. Nder jawaabu!-->!-->!-->…
Adiido Buhari yiidi bee tana maako boymaajo Jonathan
Ardiido Lesdi Naajeeriya Muhammadu Buhari yiidi bee Ardiido Lesdi Naajeeriya boymaajo Goodluck Jonathan nden be sinkootiri dow ko laarani sooyuki yonki Police’en Naajeeriya 2 wadiibe hasaru bee moota Asaweere nde. Buhari hawtani!-->!-->!-->…
ngomnaajo Jihawol Oyo boymaajo soyti.
Ngomnaajo Jihawol Oyo boymaajo , Otunba Adebayo Alao-Akala,soyti bimbiire nyennde Alarba haa galluure Ogbomosho. Wakkati rahootowol ngol anndinaama ni dow O warti on oga jahaangal maako iga Abuja bee Jemma amma wala laabka dow ko!-->!-->!-->…


text:
Ko ɓooyaani koo, halifaaɓe laamu nguu ina keewi wiyde wonde “doosiyee ndonaandi aadeeri uddaama!”. Ɗuum ko caggal nde horeejo e leydi oo e hoore mum haali hono ɗuum e “jokkondiral mum e ɓesngu to Attaar” caggal ɗuum e nder jaayɗe goɗɗe. Kono tan haalaluuji ardiiɓe hare jojjanɗe aadee, ko wayi no Mammadu Saar mo Fonadh, walla awokaaji, ko wayi no Faatimata MBay, maa waranaaɓe ɓee e koye mum en, walla huunde de depiteeji, ko nanndi e Kajjata Maalik Jallo yeeso hooreejo hilifaaɓe, yantude e seppo AJD/MR yuɓɓini ko wattindii koo, ɗee geɗe fof ina kollita wonde doosiyee oo, ma a taw ko hannde fof ɓuri yaññinaade!
Ñalnde alkamiisa 7 feebariyee 2013, fedde politik wiyeteende AJD/MR yuɓɓinii seppo ngam ɗaɓɓude niilnugol sariya 93-23 mo 14 suwee 1993 jaafotooɗo waɗnooɓe bone e nder leydi ndii». E wiyde lowre internet wiyeteende «boolumbal», ko «ɓuri 1 000 neɗɗo ceppii ngam ɗaɓɓude niilnugol sariya jaafotooɗo waɗnooɓe bonannde mo 1993». Huunde e pelle renndo nootiima noddaango ngoo, ko wayi «TPMN», «dillere 25 feebariyee», IRA-Mauritanie, REVE e COVIRE. Won hoohooɓe kadi nootitii heen, ko wayi no Mammadu Saar e Mammadu Alasan Bah, hooreejo PLEJ. Seppo ngoo joofoyi ko Asaambele ngenndi, ɗo depitee Haamiidu Baaba Kan, jaɓɓii seppoɓe ɓee.
Ko waawnoo heen wonde fof, ina sikkaa tan, haala mbaaka nii, ina ɗaɓɓi nanondiral jaajngal hakkunde yimɓe leydi ndii kala, hono no waɗiranoo e ñalɗi diisnondiral nde Siidi wul Seek Abdallaahi laaminoo ndee (tuggi 20 haa 22 noowammbar 2007), ñalɗi joofirɗi e nanondiral ngal yimɓe mbeltinoo e mum, kono ngal kuudetaa Abdel Asiis haɗi siyneede.
Eɗen nganndi boom, e lewru mars 2009, nde o ummanii yuɓɓinde wooteeji lajanooɗi e 6 suwee 2009, (6/6), o waɗii feere haa huunde e loranooɓe ɓee ciifondiri e laamu nguu nanondiral cuuɗingal, cuuɗangal, gaddungal duko mawngo, sibu denndaangal pelle jojjanɗe aadee e ko ɓuri heewde e pelle politik leydi ndii ñiŋii ngaal nanondiral, sibu, e miijo mum en, ngal huutorii ko baasal yimɓe ɓee ngam jarriboraade ɗum en kaalis, mbele haala kaa yejjitee.
Sariya yaafuya 1993 oo fof e bonde, ina heddinoo mosel ngel yimɓe mbaawnoo huutoraade, so wullitaade caggal leydi, yimɓe ina mbaawnoo wullitaade to ñaawirɗe winndere ndee.
Kono nanondiral cuuɗingal ngal uddii (walla yiɗi ko uddude) hay ngaal damal, sibu, fawaade e kabaruuji jaaynoowo biyeteeɗo Kaliilu Jagana keɓi, bayyini, ina wiyaa e ngaal nanondiral hakkunde COVIRE (gadano oo) e Laamu nguu :
Kuulal 2 : « ooɗoo kaalis lomtiima haa timmi bonannde waɗanoonde nde. Joom hakke en ɓee kuniima ngontaa ɗaɓɓu hankadi hay huunde, ngontaa wullito hay nokku, so e teelal walla e dental, so kam en e koye mum en walla so rewrude e woɗɓe, wonaa e nder leydi ndii, wonaa e nder winndere ndee».
Yanti heen «ɓe kaali ko e inɗe maɓɓe e nder nafoore maɓɓe, ɓe njamiraani hay gooto, yo won yimɓe walla pelle ngenndiyankooje walla adunankooje haalde e inɗe maɓɓe».
Kuulal 3 : «Wonande jom en hakkeeji ɓee, kala gollal ummananoongal haa e ooɗoo sahaa to bannge ñaawoore, niilii, woppaama».
Ina wiyee wonde won heen e waranaaɓe ɓee ndokkaa ko 1 000 000 UM wonande ofisiyee, 800 000 UM wonande cukko ofisiyee e 600 000 UM wonande soldaat ɓolo.
Nde ngaal nanondiral waɗetee ndee, pelle daraniiɗe jojjanɗe aadee ko ɓuri duuɓi 16 ɗawa heen, sibu waɗɓe ngal ɓee, cuuɗ ngal. Ɓe cuuɗi ngal (kamɓe ardiiɓe COVIRE) hay ardiiɓe pelle biyeteeɗe AVOMM e OCVIDH ɓe ardiiɓe mum en ngumminoo gila Farayse, ngari Muritani, tawi alaa ko addi ɗum en, so wonaa ɗuum. Ko ɓeen ceedtinoo ɗuum e bayyinaango njaltinnoo ñalnde 26 marse 2009.
Ko ndeen Faatima Mbay wiynoo, nde jaabotoo naamnal jaaynde wiyeteende Le Calame naamndinoo ɗum, wonde : «… To bannge amen, minen awokaaji, kaaɗoo haala gila e fuɗɗoode ko ko rewindaa, min ndenndinanii ɗum kaayitaaji keewɗi sabu emin nganndi yoga e waɗɓe bonannde ɓee, kam e loranooɓe ɓee, fof inan resaa. Loranooɓe e warngooji ɗii, yoga e mum ƴettiino min yoo min ndarano ɗum en e haala kaa, kono sabu jiilyiilte COVIRE, ɓe cuɓtiima feere HCE, ko ɗum addanta mi wiyde wakilaagu COVIRE ina mawni e ndee bonannde. Etee bonannde waɗnoonde e kitaale 89-91 haaɗaani tan e militeer en sabu pittaali keewɗi mbaraama e daande maayo hee, tawi ko siwil en, ko ɗum waɗi mi wiyde, feere maɓɓe ndee, ko jaddiɗnde. Eɗen paami tan keñe laamu nguu e njeenaari mum ko yiɗde heñnjude ɓaleeɓe mbele ina huutoroo ɗum en e wooteeji payɗi ; Haalpulaar en noon ina keewi wiyde «yahduɓe ñaawoore keewaani waɗdude tawti-nodda».
Ko ndeen ɓe pelle daraniiɗe jojjanɗe aadee njaltinoo bayyinaango tiitoriingo : « hoto ngostoro-ɗen hakke yiytude goonga e siftorde, kaalisal ».
E ngoon bayyinaango ɓe ceyfiti jamfa laamu Abdel Asiis waɗnoo oo, kam e wiyde ɗum kam tan ina yuɓɓina woote ɗe nanondiraaka, kam e « sinemaa njuulu Kayhayɗi ». Ɓe ɓuri seftitde fof noon ko yiɗde mo huutoraade nanondiral cuuɗangal ngal e nder woote ɗe o eɓɓi ɗee. Ɓe mbiyi « caggal duuɓi e duuɓi cuddugol warhoore kuɓtodinɗo sabu sariya baɗboniijo yaafuya waɗnooɓe ko boni, ko anndaaɓe, ɓe doggi mum en njogaa, laamu nana fewja kadi wiyde ina forsa en e yejjitde ».
« Feere safaara ‘hakkunde men’ wuɗata ko ngootaagu Muritaninaaɓe sibu faandaare mum ko haɗde hattan winndere (compétence universelle) e ko jokkii e mum so salaare jejji ; faandaare mum ko selde jamirooje diine men moƴƴo oo kam e sariya winndereejo, ɗum fof tawi alaa ko sakkii ɗum so wonaa yiɗde hisnude e daɗndude leptunoɓe yimɓe, e taccinnooɓe yimɓe e warnooɓe yimɓe ».
Pelle ɗee kolliti « kaɓɓagol mum en e wasiyaaji ɗi Goomu Afrik Jojjanɗe Aadee e Ɓesnguuji waɗnoo e abriil 2000, e batu mum njooɗinoongu Alsee, kam e wasiyaaji ɓurɗi laaɓtude kadi ɗi Goomu Fedde NGenndiije Dentuɗe kalfinaangu haɓde e añamnguraagu e paltoor (CERD) waɗnoo e settaambar 2004, yantude e tonngi ciimtoowo mum kuɓtodinɗo, keeriiɗo e hitaande 2007 »
Ɓe kolliti wonde sariyaaji winndere ɓuri sariyaaji leyɗeele doole, ngari ɗum en dow, haa arti noon e sariyaaji joom mum en ƴettanta koye mum en ngam yiɗde « yaafaade koye mum en, hono ko laamu koninkooɓe Muritani yiɗi waɗde koo ». Ɗum fof, e wiyde maɓɓe, ko yiɗde daɗndude warɓe koye.
Ɓe kolliti « kaɓɓagol maɓɓe e silsil Ñalɗi Diisnondiral Ngenndiiji juɓɓinanooɗi 25 settaambar 2007, sibu mum en wonde nanondiraaɗi, baawɗi wallitde beldital ngenndiwal, fawaade e jeewtidgol yimɓe fof e peeñningol goonga e deftingol njuɓɓudi laamu ndii e konu nguu e kisal leydi ndii laawol, ɗum ittee, woɗɗitinee juuɗe waɗooɓe e fewjooɓe warhoore e fitinaaji añamnguraagu hakkunde leƴƴi »
Ɗum fof ko yiɗde wiyde tan, so Maawiya etinooma daɗndirde warkoyeeɓe sariya 1993 oo, Abdel Asiis kam ne, yiɗi ko timminde ɗeen golle, udda damal keddinoongal ngal, udda damal ñaawoore winndere (caggal leydi), hono no Kajjata Maalik Jallo wiyri nii : “So Maawiyya ƴettiino yaafuya 1993, Abdel Asiis sappitiima heen betoŋ”!
Ko ɓooyaani koo kadi, Mammadu Saar, hooreejo Fonadh wiyii : « Ko min jokkuɓe hare. Min luulndaaki dokkugol ndaamordi, kono hoto laamu nguu sikku ɗuum ina waawi uddude doosiyee bonanndeeji… Wonande amen, hay dara waylaaki e haala hee ɗoon ɗo goomu njaambureewu sosaaka, wiɗta, haa yaltinana yimɓe goonga, haa aduna fof laaɓee ko waɗnoo koo no yahri… Alaa e sago laamu nguu jooɗodoo e loraaɓe ɓee, haalda e mum en ko laaɓti ».
Ko wonaa ɗuum koo, depitee Kajjata Jallo seyfitii ngaal nanondiral cuuɗingal cili keewɗi nder Asaambele, yeeso hooreejo hilifaaɓe. E saawiyee 2010, o wiyii mo wonde faandaare nanondiral maɓɓe ngal ko “haɗde waɗnooɓe bone ɓee ñaaweede e ɓeydande tooñaaɓe ɓee mettere ɓerɗe sibu ma ɓe nganndu kaalis ñawndataa mette maɓɓe, kadi e yiɗde haaytinde beldital sibu kaaldigal waɗaaka.” E saawiyee 2013 kadi, caggal nde ɓe mbiyi doosiyee oo uddaama, o wiyi hooreejo hilifaaɓe wonde : “1. tuugnii ko e salanaade lorlaaɓe ɓee hakke mum en heɓde ñaawoore ; 2. kuutori-ɗon ko leefre e miskinaagu maɓɓe e ñoolegol maɓɓe e farweende maɓɓe ngam jarriboraade ɓe ngalu, kono wonaa yiɗde safrude caɗeele ñoolaaɓe ɓee.”
Ko waawnoo heen wonde fof, Abdel Asiis biynooɗo ko ɓooyaani koo tan (jokkondiral e ɓesngu to Attaar) wonde «doosiyee ndonaandi aadeeri uddaama», yo anndu o uddaaki tawo, ko hannde fof o ɓuri ŋaɓɓitaade !
Muttaar
—————————–
Sariya yaafuya 93-23 mo 14 suwee 1993
Kuulal gadanal : yaafuya timmuɗo rokkaama :
1) Terɗe konu e kisal baɗnooɗe ko rewaani laawol hakkunde 1 saawiyee 1989 e 18 abriil 1992 jowitiiɗe e geɗe kewnooɗe e nder konu hee, caabinooɗe golle koninkaagu e baɗe fitina bonɗe.
2) Mauritaninaaɓe waɗnooɓe ko rewaani laawol caggal golle koninkaagu e fitina e kulɓingol baɗanooɗe e oon sahaa gooto.
Kuulal ɗiɗmal : kala wullitaango walla binndi walla kaayit anket jowitiiɗi e oo dumunna, joopiiɗi gooto e yimɓe yaafaaɓe ɗoo ɓee, joñaama, jaabtetaake.
Kuulal tataɓal : ooɗoo sariya maa bayyine rewrude e feere heñoraande, siyniree no sariya Dowla oo nii, e nder jaaynde laawɗunde Ndenndaandi Lislameeri Muritani.
—————————————————————
Tesko : sakkiti eɓɓaande sariya ndee ko : Kan Yaayaa, e Mahfuud wul Katri, e Mammadu Lih, e Muhammed Said wul El Huseyn, e Seek wul Ahmeddu, e Siidi wul Yumma, e Muhammed Mahmuud wul Sulma


text:
Ko ñalnde 01/07/1751, tumbbitere adannde Encyclopedie mo Diderot e d’Alembert yalti. Ɗuum noon woniino fuɗɗoode fayde he yolnde ƴellitaare ganndal nde hono mum meeɗaani yiyeede he nder Farayse e Orop kala. Ɗuum jibinii kadi baylogol e hakkillaaji maɓɓe he tonngude hoore mum tan he miijooji donaaɗi ko aldaa e ñaawtoraade ɗum hakkillantaagal e luggiɗinaade he miijo.
Jokku Taro
Like this:
Like Loading...
So binndol e jaŋde ɗemngal Pulaar he mbaydi mum keseri haalaama, hakkillaaji njaha e won e inɗe, ko wayno Alfaa Ibraahima Soh, mo la Guinee, Muhammadu Modibo Aliw mo Kameruun, Dr Umaar Bah, mo Mauritanie, Mawɗo Amadu Hampaate Bah, Mali, e Mammadu Sammba Joop (1942-2009) mo Fuuta Tooro (Mauritanie). Ɗiɗo adanɓe ɓee ko ɗemɗiyankooɓe fanniiɓe, kadi haɓaaɓe haa binndol Pulaar dañi heɓaade he alkule latin, kadi gooto e maɓɓe kala sosii (siñcii) galle muulirɗo defte, ngam haa winndooɓe Pulaar/Fulfulde mbaawa dañde ɗo muuli ballifanɗe mum en. “Binndi e Jaŋde” wonande Muhammadu Modibo Aliw, “Nuba” Ceerno Alfaa Ibrahiima Soh.
jokku taro
Like this:
Like Loading...
Hol mo fuɗɗi binndol walla hol no binndol fuɗɗorii? Hol to fuɗɗii e hol nde fuɗɗii? Jaabowol ɗee laaɓnde ene seerta fawaade e hol mo laaɓndi ɗa. E Egypt ɓooyma, daarti maɓɓe ene kabra wonnde ko gooto e allaaji maɓɓe biyeteeɗo Thoth (Sawti walla Jewti walla ko haɗi boom mbiyen Yeewti, ene janngiree no seerti) ko kanum fuɗɗi binndol.
Jokku Taro
Like this:
Like Loading...


text:
Needi: Ƴettugol reedu surbaabe no wona sabu ko heewi e maɓɓe accita jannde mum [Oo taskaram ko fillitaaɗo]
Saakitaama ñannde :
Hiɗiyankooɓe Rfi Fulfulde on hiwraama, on wi’aama bismilla. Ko tooli ka Laawol Ganndal e Needi. En yewtay hannde fii ƴettugol reedu, walla sowagol surbaaɓe janngooɓe ka duɗe.E yewtiday e Hawa SARR jannganaakuujo to duɗal mawngal Muwaaksoot, Moritani.Faahin en yewtiday kadi e ndee toɓɓere e Salematu Tunkara halfinaaɗo mehugol kumanbinnaaku jannakuuɓe togoosooɓe Gine.Jamiila Amadu ko surbaago jannganngoowo, jeyaaɗo Niijer, kono ƴettugol mo reedu wonii sabu o acciti jannde.Arten e miijo Mammadu Serif JALLO wontirɗo Serekunda Gambiya.Ka waynondiral, en heɗoto koɗo men on Abbaas AAC jannginoowo e Liise Dakar Senegaal.


text:
Mali: Ko honɗum woni miijo mon e jaggeede Sulaylu Buube Mayga
Saakitaama ñannde :
Hannde e talaata, ñannde 31 lewru 8ɓuru 2021 ka yewtere men On Tottaama Konngol, on feññinanii men yi’annɗe mon e jaggugol Sumeylu Buube Mayga, yontere ƴaɓɓinde to Mali, fii alhaali ngeenaage bonɗe ɗe o tuumira, saa’i nde o jeyanoo e laamu Ibrahiima Buubakar Keyta.
Hiɗon waawi neldude men lamndal ngal yiɗuɗon yo men jaabo e guurol.
Okkee miijo mon e ndee toɓɓere ka tongoode watshapp : 00221766441280.
Heɗee jeewte amen fow ka kelle amen Facebook e Twitter: RFI FULFULDE
On Tottaama Konngol ko ñalaande kala gila njamndi 13:15 faa 13:30 (GMT).


text:
Sammeere ko Innde renndinndeSammeere ina waawi ɓaggeede e fannu Ñaamdu.
Teelal sammeere ko Sammeere, keewal mum ko cammeeje.
sammeere: ko gawri keendi mbaadiiji , ina waɗi ndaneeri e mboɗeei e purdi , paggiri e maaro ina mbaɗa sammeere,Ɓeydou firo woɗngo
Epis
Epis de maïs, de mil, de sorgho
Mbele no sammeere wiltiri e gawƴal nii, ko ndiin mbaydi sammeere junngo jogii so ƴeewdaama e ko heddii e junngo ko.
Ko heddii e junngo ko noon, paam-mi ɗoon ko gila jokkere junngo nde haa foloŋtoŋru jokki haa walabo.


text:
Nafa janngingol Sukaaɓe ɗemɗe ɗiɗi e pawdi ka lekkolji. [Oo taskaram ko fillitaaɗo]
Saakitaama ñannde :
Heɗiyankooɓe RFI Fulfulde no hiwraa, no weltanaa, toolii mon e kaa taskaram Laawol Ganndal e Needi. En yewtay hannde fii Nafa Janngingol fayɓe (sukaaɓe) ben Ɗemɗe Buy ka lekkolji.En yewtiday e dow toɓɓere enen e Aysata Sangare hooreejo duɗal hakkundewal Bassan Moppti, Mali,Porofeseer Fari Silaat KA, ɗemɗiyankoojo, toppitiiɗo eɓɓoore MOEPS Senegaal, hooreejo Fulcom, teral Acalan. Janginooɓe ɗemɗe fowtiiɗo, to duɗal Shekh Anta Joop Dakar Senegaal.En heɗoto kadi miijooji Su’aadu JALLO Senegalnaajo, Tijjaan JALLO, Gabon e Ramata SALL jeyaaɗo Senegaal.Ka tmmingol yewtere, koɗo men on ko Ami KAN jannginoowo e duɗe hakkundeeje Moritani.
Laawol Ganndal e Needi
iɗon waawi accude nulal, maa okkude miijo mon ka tonngoode amen WhastApp : 00221766441278.
Porogaraamuuji walla njuɓɓundiiji amen ɗin fow/fof hino tawee ka Twitter e ka hello amen Facebook :
RFI FULFULDE. Laawol Ganndal e Needi no heɗee aljumaare kala 8:50 (GMT), heɗitee altine 17:50 (GMT).


text:
- Ñalnde 13 sulyee, guwarnama Muritani fuɗɗiima jokkondirde e pelle daraniiɗe jojjanɗe aadee kam e hilifaaɓe diine e pelle politik e hoohooɓe renndo e meeruuji … ngam yeewtidde e mum en ko fayti e gartirgol ko ina ɓura 20 000 neɗɗo mooliiɗo gila 89-91 to Senegaal e to Mali. Pelle jojjanɗe aadee e hilifaaɓe diine puɗɗii jokkondireede ko to joɗnde kalifu nder leydi. Terɗe ɗiɗi guwarnama o kam e konseyeeji keewɗi mawɗo leydi ndi tawtoraama ɗiin batuuji. Ɓe ɗaɓɓirii ɓe « peeje binndaaɗe » potɗe huutoreede e ñalɗi diisnondiral ngenndiyankooji jogorɗi yuɓɓineede ko fayi. Habri ɗum ko Saar Mammadu gardiiɗo Fonadh. Saar Mammadu e hoore mum ko taccinanooɗo, kono artii gila 1992. Kamɓe ne ɓe mbasiyiima laamu ngu nde fuɗɗortoo binnditagol mooliiɓe ɓe mbele ina anndee no ɓe poti.
- Goomu hakkunde hilifaaɓe kalfinaangu gartirgol mooliiɓe kam e ñawndugol warhooreeji fuɗɗiima njillu mum e diiwaan daande maayo ñalnde aljumaa 3 ut, e gardagol Yahyaa wul Ahmed Wakef. Ɓe njillotoo ko Tararsa, Barakna, Gorgol e Gidimaka ngam habrude yimɓe ɓe.
Ñalnde 16 sulyee 2007, Abdullaay Wad, hooreejo leydi Senegaal, yeewtidii e Gommu hilifaaɓe kalfinaangu hafeere mooliiɓe. Goomu ngu yettinii mo calminaali hooreejo leydi Muritani, hono Siidi wul Seek Abdallaahi, habri mo feere laamu Muritani ƴetti yiɗde yuɓɓinde gartirgol Muritaninaaɓe moolinooɓe to Senegaal. Goomu ngu batdii kadi e pelle mooliiɓe Muritani to Senegaal ngam yettinde ɗum en kabaaru o. Caggal nde Yahyaa wul Ahmed el Wakef joofni konngol mum, ardiiɓe ɗeen pelle poɓɓii ko juuti.
- E ooɗoo saahaa Goomu ngu naatanii daawal kesal e nder golle mum : so kumpitgol ɓesngu Muritani. Nii woni heen lappol yilliima diiwanuuji daande nay ɗi. Hilifaaɓe woɗɓe neladaama rewo, hono Adraar, Tagant e ko fayi arde diiwanuuji keddiiɗi ɗi.
E ngoon yeeso haa hannde Assammbele yeewtii e toɓɓere he ko juuti, fotde waktuuji 12 (w11 haa w 22). Ɗum waɗnoo ko ñalnde alkamiisa 2 ut 2007. Nanondiral jaajngal dañaama heen : depiteeji ɗi ina ngondi e miijo gartirgol taccinanooɓe e tuugaade e ” konngol hooreejo leydi ndi, keptinngol, ñalnde 29 suwee 2007, darnde laamu e bonanndeeji baɗnooɗi ɗi, kam e jojjugol cafrugol ndeeɗoo ñawannde “. Miijooji ɗiɗ noon peeñiino toon : miijo adanngo ngo, ɓurngo doolnude wiyi ko yo mooliiɓe ɓe ngartire ko yaaccii tawa nawdaaka e hay geɗel gootel goɗngel. Miijo woɗngo (yimɓe seeɗa) wiyi ko yo geɗe ɗee fof ñawndide.
Ina teskaa noon gila haala mooliiɓe fuɗɗii haaleede, ina waɗi yimɓe ɓe nganndu-ɗaa mbeltaaki no feewi, tawa cuusaa wiyde ina luulndii ko haaletee ko, cuuɗotoo ko caggal hujjaaji ɗi nganndu-ɗaa ina meeti ñawndude : ko wayi no wiyde yo denndaangal warngooji baɗnooɗi e leydi he ñawnde jooni kam enne, walla hoto mooliiɓe ɓe njaɓ artude so tawii waɗnooɓe bonannde nde ñawndaaka, walla musaffiriin enne ko heen njeyaa ekn … Eɗen cikki tan, ko laamu ngu woni e mum ko ɓuri sellude, so wiyde wonde ngartiren mooliiɓe ɓe cuuɗi mum en tawo, caggal ɗum loowen doge keddiiɗe ɗe, ko wayi no warngooji, ekn …
- Goomu ngu, e nder jeeyngal mum, heɓii hollitde ɗee toɓɓe :
– Wonde ko ɗum woni ngoƴa dowrowo laamu ngu e ooɗoo sahaa, sibu ko ɗum mawɗo leydi ndi huninoo e woote ɓennuɗe ɗe, tee cafrugol ɗeeɗoo ñawanɗe ɗiɗi ko daawal ngam wootiɗinde leydi ndi.
– Njeñtudi golle goomu ngu gila toɗɗaa fayde jooni, ko fuɗɗii waɗdeede e laamu Senegaal kam e HCR e mooliiɓe ɓe e koye mum en, ɓe nganndu-ɗaa kollitii yiɗde mum en artude leydi mum en, e nder teddungal e nuunɗal.
– ko fayti e warngooji kalifu kuuɓal kuftodinngal to ardorde dowla hono Yahya wul Ahmed Wakef wiyi wonde maa goomu ngu waɗ wiɗtooji ngam anndude no foti yimɓe mbaraa e ɗee kewkewe mbele ɓesnguuji mum en ina mbaawaa lomtinaneede.
- To diiwaan daande maayo to yimɓe ɓe kollitii wonde warngooji keewɗi mbaɗii toon tee yimɓe heewɓe teettaama leyɗeele mum en.
- Meer Ɓoggee hono Aadama Muusa Bah yettinii lappol ngol njettoor yimɓe nokku o feewde e mawɗo leydi ndi e laamu ngu sibu pellital mum safrude ɗeeɗoo ñawanɗe. Tee yimɓe nokku ina tiiɗaa no feewi ngootaagu ngenndi ndi. Yanti heen ñawndugol ɗee caɗeele ina ɗaɓɓi darnde yimɓe fof : pelle politik, hoohooɓe renndo kam e mooliiɓe ɓe. Ngootaagu ngenndi ndi kam e compugol dowla ɗooftiiɗo sariya mbaawaa gasde so ɗee ñawanɗe cafraaka.
Bookara A. Bah


text:
Home -- Fulfulde -- Perform a PLAY -- 079 (Invaluable)
79. Anndotaako coggu ngun
(Hito untagol ka nder ndiyan) Waañoowo lambiri ndin on ko Indiyenjo o ukkorii doy ka nder baharu. Weldiɗɗo makko åurɗo hiååaade on no wi’ee Daawuuda Maali, hari himo habbii ka nder laana haa nde hoore makko faatuma-keneere nden yaltita kadi. O udditiri geegerewal ngal laåi wonki kin ka jiifa makko.
Daawuuda Maali : "Raafihu, ko a fubbotooɗo kelɗuɗo. Ndin lambiri ko mbuuɗi buy."
Raafihu : "Hiihi, nde bonaa dey."
Daawuuda Maali : "Hara åuri ndii lambiri ɗoo no heåoo?"
Raafihu : "Miɗo jogii wondi ka suudu åurdi ndii ɗoo hittude."
Daawuuda Maali : "Ndii ɗoo no nandanimi wa si ndi aldaa e ella. Gite maa ɗen no yiita ellaaji wurta ko feýýiti keerol."
Raafihu : "Ko ɗun woni ko wi’ataa soono kala fii ko fewti kon Alla maa on. Yimåe åen no miijii wonde hiåe moýýi, kono an hiɗa wi’ude wonde Alla no yi’a ko honno åe woniri ka nder."
Daaawuuda Maali : "Hiihi, ko goonga. Kono himo faalaa yeɗude mo kala åernde laaåude. Ko dokkal immorde ka Alla. Hara a faamii ɗun?"
Onsay, yimåe åen ɗiɗo hewti ka pencen.
Raafihu : "Daawuuda, ɗun hinaa ko satti fota non. Miɗo townitii haa ka mi jaåa ngal dokkal ɗon. Miɗo faalaa waɗude goɗɗun fii hendagol ɗun. Hara hiɗa sutii hajjunkeejo on too? Himo seppa o wattaaki paɗe e hoore kaaýe seeåuɗe ɗen haa o hewtoya e ndee nokkuure wi’eteende Calcutta. Mi seppiray koppi an ɗin haa mi hewta e ndee nokkuure wi’eteende Delhi."
Daawuuda Maali : "Raafihu, ɗun no åuri 600 milesji (965,61 Kilomeetere). Adii a hewtude ka fokkituɗaa ɗon, a maayay sabu ko ýiiýan maa ɗan wondi kon e tooke."
Koo ko Daawuuda Maali yewti fow alaa ko hitti e nder mun. Balɗe seeɗaaje feýýi.
(Hito hoɗɗande baafal ngal)
Daawuuda Maali : "Raafihu, hara ko an? Naatu."
Raafihu : "Daawuuda, janngo mi fuɗɗoto hajju makko on, miɗo arde mi yewta maa fii åiɗɗo an on ado yo mi fokkitu."
Daawuuda Maali : "Hara hiɗa mari åiɗɗo?"
Raafihu : "Ko kanko woni waañoowo åurɗo kelɗude on fii yiitugol lambiri ndin ka sera baharu indiyenåe åen on. Himo faalaa yiitude åurdi ndin e labeede. O yiitii, kono åay himo ka ley ndiyan e nder saa’i juutuɗo haa, o maayi ko yaawi åawto (hito wullaandu ndun). Åay ko an woni giɗo an åurɗo hiååaade on, mi okkete lambiri ndi o heåi ndin."
Daawuuda Maali : "Raafihu, hino labaa! Ella alaa! Kono feere goo woo alaa no mi jaåira ndi, mi jonnay guluuje 10.000 Roupies fii hendagol ndi."
Raafihu : "Kono a waawataa soodugol ndi!"
Daawuuda Maali : "Si tawii coggu mayri on no åuri ɗun, mi gollay fii no mi hendora ndi."
Raafihu : "Daawuuda, coggu ndii lambiri andotaako. Åiɗɗo an on ko ngurnda makko ɗan hendori ndi."
Daawuuda Maali : "Raafihu, ko ɗun tigi woni ko mi yewtu maa fii Alla. Dokkal makko ngal fii kisiyee on waawataa soodeede. Hinaa sabu kuuɗe men moýýe ɗen maaɗun ko hajjeten kon. Ko dokkal Alla sabu lanndanike mo ko satti, e maanaa annabi Iisaa, Åiɗɗo Alla on, ngurndan makko ɗan tigi. Hara a waawataa jaåude ngal dokkal hannde?"
Raafihu : "Mi faamii jooni. Ɗun jarii ngurndan Åiɗɗo makko on, miɗo faalaa jaåude kisiye makko on hannde."
Kisiyee on ko dokkal Alla fii maa an kadi.
Yewtooåe : Fillitotooɗo, Daawuuda Maali, Raafihu
© Copyright : CEF Allemagne


text:
Home -- Fulfulde -- Perform a PLAY -- 133 (School of life 1)
133. Fii ɗuɗal ngurndan ɗan 1
Ko toolii e duɗal ngurndan ɗan! Hino moýýi ko tawi kon hiɗa tawdaa e amen.
Jiwo : "Tawtee men, hino wondi e fijidaaru."
(Hitooji ɗin ka ɗate : pineeje ɗen no siika, otooje ɗen no sona, welooji ɗin no waɗa piipoo)
Gorko e jiwo no lontondira : "Accee o feýýa – Ndaretaake – Wiraasiiji åittiiɗi – Ndagaaje daneeje e boɗeeje – Ko honto mi woni? Ko honto mi haani yaade? Waɗu maande Daree – Wattee yili : e gilaasi åowruɗo."
Maandeeji wano non – hiɗi serti haa. Panooji sappiiɗi wonɗi ɗin ka binde laawol no hitti fota. Ɗi waɗaaka ɗon fii darnugol ma maa fii moningol ma, kono ko fii hiwugol ma e fii ɗowugol maa haa hewtaa ka yahataa ɗon.
Ka Kitaabul Muggadasi, Alla no waɗi "maandeeji" fii yaadu men ndun ka aduna gaa. O faalaaka moninde en rewrude e yamirooje makko ɗen, kono o faalaa hiwugol ngurndanji men ɗin. Kala duumiiɗo e ɗin maandeeji makko hewtoyay ka o fokkiti ton.
Jiwo : "Tawtu men e ngal duɗal ngurndan ɗan."
Gorko : "Miɗo felliti wonde a feýýay e nder ndartannde nden."
Yaadu ngurndan ɗan no foti moýýa.
Ko laawi ɗiɗi woodi, kono en waawataa suåodaade ɗate ɗiɗi. Kitaabul Muggadasi on no nandita e keeåoodi laawol ngol. Ndi hollay en ko e laawol hongol wonɗen e mun.
Gorko Janngoowo : "Naatiree ka dambugal faaɗungal, ko fii dambugal yaajungal ngal ko nawrayngal e hayrannde nden. Ɗuuɗuåe no ko ɗon suåii naatirgol. Kono dambugal nawryangal e ngurndan ngal e ɗatal nawrayngal e ngurndan ngal ko faaɗuɗe. Ko seeɗaaåe tun suåotoo rewrugol ɗon."
Kitaabul Muggadasi on no wa’i wa keerol. Himo hollude en wondema ko annabi Iisaa tun woni laawol bajjol hewtinayngol ngol ka Alla.
Gorko Janngoowo : "Annabi Iisaa maaki : Ko min woni Laawol ngol e Goonga on e Ngurndan ðan. Hay gooto waawataa yahude ka Baabaajo on si wonaa e an o rewri" (Yuuhanna 14 : 6).
Nde yaadu ngurndan men ɗan ardii en rewrude e satteendeeji ɗin, hay si tawii hiɗen rewrude e joolol ɗiååitugol e en waawataa heåude feere no yaltiren, haray hiɗen waawi ndaarude ka nder Kitaabul Muggadasi, wano lampu moýýo.
Iisaa Joomiraaɗo on woni jannowo åurɗo on fow e nder ko janngeten kon ka duɗal ngurndan men. Himo faalaa yaadude e maa e nder ngurndan ɗan. Si tawii hiɗa yani ley maa si a alaa ka hoɗaa, maa si hiɗa ukkii e nder satteendeeji maa tampereeji, o wonday e maa, o accataa wonaa an tun. Ko ɗun woni ko o fodi en.
Gorko Janngoowo : "Janto lan fewndo annde, mi jattinoye, an kadi teddinoyaa mi" (Zabuura 50 : 15).
Ko toraare nden woni lekki åurki e moýýude kin nde ari e sattude fota. Huutor nde, ndaaraa si ko goonga!
Mi tolnii ma e nduu yaadu ngurndan ɗan.
DARO! Yaadu ndun no jokkiteede ka nder taariika aroyoowo.
Yewtooåe : Fillitotooɗo, jiwo, gorko, Janngoowo gorko
© Copyright : CEF Allemagne


text:
Fatmata ko jimol Baaba Maal jaltungol ko ene wona hitaande jooni kono ngol haastetaake. So tawii ko haaldude sibu Allah nii jimɗi Baaba Maal alaa heen kaasteteengol. Kono he nder o video clip, Baaba Maal ene teeŋtinana en wonnde wonaa welde daande tan addani Baaba Maal wonde naalaŋke ŋana, alaa, ko luggidde makko humpito he pinal Afriknaawal haa ɓuri teeŋtude kadi e pinal Hiirnaange-Afrik addani Baaba Maal won’de naalaŋke tacci-keeriijo.
Ñalnde Hoorebiir 11/09/2021, Black Panther mo Marvel studio ene waɗa fijirde (concert) tawa fijata ɗum ko orchestre Los Angeles Philharmonic, he ɗowgol Thomas Wilkins, wonndude e Baaba Maal mo ngannduɗaa ko kanum wonata bismaaɗo keeriiɗo (invité spécial) hiirde nde. He nder hiirde ndee maa yeeɓooɓe ɓe ndañ fartaŋŋe yeeɓde naɓaka (film) kaa tawa orkester o ene fija gaaci (score/Soundtrack) filma o ɗi ngannduɗaa yuɓɓinno ɗum en ko juɓɓinoowo gaaci (musique compositeur) Suwednaajo, Goransson Ludwig.